
Quamvis  omnibus  fere  probatum  acceptumque 
sit,  natam  e  christiana  religione  recentem  eam  do¬ 
ctrinam,  qua  res  humanas,  imperiorum  fata ,  totam- 
que  historiarum  seriem,  a  summa  Dei  providentia, 
salva  licet  hominis  libertate,  regi  atque  administrari 
profitemur,  novam  tamen  nec  judicum  indulgentia 
indignam  quaestionem  fore  arbitratus  sum ,  si  di¬ 
ligentius  exigeretur,  unde  orta ,  quibus  paulatim 
incrementis  coalescens,  ad  magnum  nostrum  ora¬ 
torem,  Ecclesiae  gallicanae  decus,  mox  meliori  splen¬ 
dore  illustranda,  doctrina  illa  pervenerit.  Saepe  qui¬ 
dem  audiveram  celebres  illos  de  universa  historia 
libros  ex  antiquis  prioris  Ecclesiae  laboribus  quasi 
pendere,  harumque  doctrinarum  originem  apud 
sanctum  Augustinum  Paulumque  Orosium  reperiri 
posse;  sed  quae  fuerit  cuj usque  pars,  quid  quisque 
attulerit,  nondum  attente  inquisitum  fuisse  videbam. 
Cum  igitur  haud  parvi  interesse  crederem  ,  si  prae¬ 
clari  hujus  operis  fontes  scrutatus  fuerim,  spes  ali¬ 
qua  augebat  insuper  studium  addebatque  animos  , 
fore  scilicet  ut  mihi  veteres  Ecclesiae  christianae  do- 
ctores  cum  antiquis  universalis,  quae  dicitur,  historiae 

scriptoribus  conferenti,  aliquid  novum  occurreret. 
Cuilibet  enim  scriptorem  nostrum  pervolventi  do- 
ctrinamque  illam  de  divina  rerum  humanarum  guber¬ 
natione  admiranti,  facile  apparet  nihil  unquam  tale 
apud  veteres  excogitatum  fuisse.  Si  vero  prima  istius 
doctrinae  rudimenta,  apud  sanctos  Ecclesia;  patres 
scriptoresque  inquiramus,  facilius  ei  it  pionuntiare 
num  doctrina  haec  repente  exstiterit,  an  non  et  ipsi 
veteres  universam  historiam  condere  lentaverint , 
et  hoc  quidem  quo  modo,  quibus  doctrinis  innixi 
fecerint,  quid  demum  christiana  religio  in  ea,  qua; 
dicitur,  historia;  scientia  sibi  merito  possit  vindicare. 

\ 

I. 

Constat  quidem  non  in  primis  humani  generis 
saeculis  nasci  potuisse  eam  de  qua  agimus  universae 
historiae  scientiam ,  cum  in  illis  vitae  suae  incuna¬ 
bulis  populus  quisque  nihil  praeter  se  ipsum  in  toto 
orbe  videat  ac  se  aeterne  mansurum  confidat.  Post¬ 
quam  vero  saecula  multa  effluxere ,  multaque  impe¬ 
ria,  multae  urbes  cecidere,  incipit  humana  mens 
inquirere  quid  sibi  velit  ista  vanorum  latorum 
series;  et  dum  res  olim  gestas  narrat  historiae 
scriptor,  iongumque  temporum  ordinem  evolvit,  et 
imperiorum  mutationes  perpendit,  necesse  est  ut  e 
tanto  tot  rerum  spectaculo ,  doctrina  quaedam  exo¬ 
riatur  cui  innumeras  eventorum  varietates  velut 
summae  alicui  legi  parere  existimet.  Quod  praesertim 
his  temporibus  fieri  debuit,  cum,  devicto  terrarum 


orbe,  omnes  gentes  populus  romanus  sub  ditione 
sua  coactos  redigeret.  Et  duas  quidem  propter 
causas  hoc  evenit,  primum  quod  multis  antea  po¬ 
pulis  summo  imperio  potitis,  sed  brevi  defectis, 
nulla  civitas  citius  atque  fortioribus  consiliis  poten¬ 
tiam  suam  condiderat;  deinde  quod  victas  omnes 
terrae  gentes,  inter  se  hucusque  disjunctas,  quasi  in 
unum  congregaverat,  ita  ut  se  humanum  genus  tan¬ 
dem  cognoscere  potuerit. 

Cum  igitur  singulari  illa  populi  romani  vi  ac  pa¬ 
tientia  tantum  imperium  acquisitum  fuerit,  nullo 
modo  mirandum  est  si  ea  philosophica  historiae  ra¬ 
tio  nihil  aliud  apud  eos  fuerit,  nisi  invicti  cujusdam 
animi  roboris  conscientia.  Vigente  ista  generis  hu¬ 
mani  virilitate,  viriliter  affirmaverunt  historici,  quid 
homo  de  se  ipso  sentiret,  quantum  vi,  quantum 
patientiae  et  fortitudini  confidendum  esset ;  quid 
denique  posset  ad  humanas  res  fortiter  capessendas, 
in  consilio  prudentia,  in  agendo  vis.  Eminuit  pri¬ 
mum  sententia  haec  apud  Polybium ,  non  sine  forti 
quadam  audacia  rebus  romanis  narrandis  aptissime 
et  in  praesentia  et  in  posterum  accommodata ;  nam 
ea  est  duplex  Polybii  historiarum  pulchritudo  ut 
romanae  gentis  fortitudinem  nullus  unquam  scriptor 
fortius  celebraverit,  et  historiam  quoque  universam 
mox  de  longinquis  romanorum  expeditionibus  ori- 
turam  primus  prodiderit  in  lucem.  Nihil  quidem 
afferam  nisi  e  medio  sumptum,  si  firmum  ac  fortem 
Polybii  sensum,  animum  ut  agendis  rebus  exerci¬ 
tatum  ita  narrandis  paratissimum,  totius  denique 

operis  firmitatem  et  certitudinem  laudavero;  sed, 
liis  praetermissis,  hoc  tantummodo  notare  velim, 
qualis  ea  sit  apud  veteres  philosophicae  historiae 
doctrina,  quantae  fiduciae  innixa.  Vidit  Polybius 
maximum  quod  unquam  fuerit  imperium,  quingentis 
fere  annis  paratum ,  et  cum  fortuna ,  id  est ,  si  eum 
recte  intelligis ,  cum  hominum  industria  omnia  ad 
hunc  finem  inclinaverit,  cupit  et  ipse  historiam 
suam  ad  hanc  operis  hujus  universi  consummationem 
vertere.  iVccedebat  eo,  ut  ipse  profitetur,  quod 
haec  esset  optima  occasio  ut  universam  historiam 
conscriberet,  cum  non  tantum  bellum  quoddam, 
urbem  captam,  populum  devictum  narrare,  sed 
magnum  illud  opus  multis  partibus  confectum ,  po¬ 
tentiam  scilicet  romanam,  Sicilia,  Africa  et  Graecia 
debellatis,  omni,  qua  habitatur,  orbi  imperantem, 
celebrare  aggrederetur;  ita  ut  universam  quodam 
modo  historiam  primus  inter  veteres  scribere  ten- 
taverit.  Et  cum  in  eam  aetatem  ista  initia  inciderint, 
qua  minus  auctoritatis  jam  religioni  tribuebatur, 
nondum  vero  melior  quaedam  fides  ab  animis  posce¬ 
batur  ,  sic  factum  est  ut  hoc  de  genere  humano 
ausus  sit  profiteri  Polybius,  nihil  scilicet  fortunae 
relinqui ,  nihil  diis ,  omnia  vero  e  voluntate  homi¬ 
num  pendere ,  omnia  fortitudine  et  patientia  admi¬ 
nistrari  atque  comparari. 

Haec  igitur  sententia,  quam  ex  Piomanis  ipsis  rapi- 
disque  romanae  reipublicae  incrementis  mutuatus 
fuerat  Polybius,  paulatim  apud  eos  invaluit  atque 
ipsa  hujus  populi  indoles  facta  est.  Eadem  emicat 

apud  Sallustium,  non  modo  artis  politicae  et  rerum 
tractandarum  peritia,  sed,  quod  magis  quaerimus, 
fortitudinis  romanae  confidentia.  Nec  non  apud  Titum 
Livium  aliquid  simile  apparet,  etsi  fractis  jam  priscis 
viribus  et  labantibus  animis,  mulla  apud  eum  patriis 
diis  concedantur,  misceanturque  saepe ,  ut  fatetur 
ipse,  humanis  divina ,  dum  mentem  suam  a  praesenti 
malorum  conspectu  avertit. 

Interea  crescente  Romanorum  potentia,  cum  magis 
ac  magis  gentes  in  unum  cogantur,  quam  Polybius 
tractare  studuerat  universam  historiam,  aggredi 
quoque  nonnulli  scriptores  facilius  possunt;  quorum 
alii  id  exsequuntur  praecipua  imperia  et  pulcherrimas 
generis  humani  aetates  inter  se  conferentes,  ut  Tro- 
gus  Pompeius,  alii  vero,  ut  Dionysius  halicarnassensis, 
Diodorus  siculus,  Appianusque,  Romae  historiam  et 
incrementa  narrantes,  quam  Polybii  instar  caeteris 
historiis  gaudent  opponere.  Polybii  vestigiis  incedit 
Dionysius  cum  id  refellere  tentat,  quod  multi  apud 
Graecos  asserebant,  Romanos  nempe  non  virtutibus 
suis  sed  casu  et  quadam  iniquitate  fortunae  ad  tantum 
fastigium  esse  provectos.  Addit  vero  aliquid  majus 
Diodorus  siculus,  in  eo  magnifico,  quod  de  utilitate 
historiae  scripsit,  prooemio.  Nam  postquam  Polybii 
illa  doctrina  diu  increbuerat,  ad  producendos  fortes 
animos  admodum  apta  ,  sed  quae  hominem  velut 
historiae  regem  ac  dominatorem ,  absente  Deo ,  su¬ 
perbius  collocaret,  apparet  apud  Diodorum ,  fracto 
jam  juvenili  illo  imperii  romani  vigore,  nescio  quae 
in  Providentiam  fides,  et  suspicatus  fuisse  videtur, 

quod  mox  christiani  scriptores  saepius  iterabunt. 
Providentiam  scilicet  hoc  universum  Romae  impe¬ 
rium  ad  fines  suos  praeparasse,  ut  facilior  inde  apud 
omnes  gentes  aditus  verae  religioni  aperiretur.  Cum 
enim  de  historia  universa  loquitur,  docens  quid  va¬ 
leat,  quam  conferre  possit  utilitatem,  non  solum 
magnam  inde  doctrinae  copiam  legentibus  parari  af¬ 
firmat,  animumque  inter  tot  casus,  tot  exempla,  sa- 
pientiorem  fieri,  Ulyssis  instar,  qui  dum  per  gentes 
ignotas  erraret, 

hoXamv  avBpdmoyj  'idzv  dozza  v.oli  voov  eyvM  , 

non  solum,  inquam,  magnum  proclamat  inde  fru¬ 
ctum  percipi ,  quod  ubique  Providentia  appareat , 
puniatque  bonos  et  malos  remuneret ,  sed  et  hanc 
pulcherrimam  addit  sententiam  : 

E-£tra  ndvzotq  dvBpdtnovg  ,  \xtzijovzcLg  piv  zvjg  zi pbg  aik- 
Xrilovg  (7 uvyeveiag,  zonoig  de  xai  % oovoig  dieffZYjxozocg  9  iyiko- 
zipsf\Br](jc(.v  imo  ptav  xai  zr\v  avzyv  <7vvzot<qiv  dyocyeiv,  odtrnep 
zivsg  vTrovpyoi  zrjg  Betag  npovoiag  yevnQivzeg  1 . 

Nonne  ea  est  vere  christiana  vox  ?  nonne  agno¬ 
scimus  nihil  profecto  mirandum  esse  si  Diodorum 
siculum  primi  christiani  scriptores,  Justinus  %  Eu- 
sebi usque 1 2  3  laudaverint,  eumque  vocaverit  Fabri¬ 
cius  «  Providentiae  divinae  assiduum  praedicatorem , 

1  Lib.  I,  Initio. 

2  Justinus,  Protrcpt.,  p.  10. 

5  Euseb.  Prmpar.  evangel.  lib.  I,  6. 

«  bonis  praemia,  sceleratis  justas,  licet  quandoque 
feras,  tribuentis  poenas  1 .  »  Nihil  adeo  novi,  fateor, 
excogitavit  Diodorus,  cum  diutius  antea  platonici  et 
stoici  Providentiam  divinam  celebrantes,  rem  jam  a 
Platone,  in  dialogo  decimo  de  Legibus,  disputatam 
saepius  usurpaverint;  non  nullius  vero  momenti  milii 
visum  est,  quod  Diodorus  hanc  opinionem  primus 
in  tractanda  historia ,  qualicumque  modo ,  transtu¬ 
lerit.  Sed  quam  sublimis  esset  haec  sententia,  ipse 
forsan  Diodorus  minus  perceperat,  et  quamvis  ipse , 
Dionysiusque  halicarnassensis,  Appianusque,  caete-  . 
rique  universae  historiae  scriptores,  r vjg  Qeiag  npovolag, 
ut  fatur,  vnovpyoi  exstiterint,  viamque  christianis 
historicis  paraverint,  illud  praesertim  in  ea,  quae  no¬ 
bis  rapide  adumbranda  fuit,  apud  veteres  historiae 
doctrina,  animadvertendum  est,  quantam  homo  in  se 
ipso  fiduciam  habuerit,  quanla  superbia  et  vere  ju¬ 
venili  confidentia  nihil  nisi  se  ipsum  viderit,  quam 
parum  quaerere  curaverit  an  non  et  Deo  aliquid  in 
administranda  fortuna  sit  concedendum. 

11. 

Quae  Polybii  Romanorumque  historicorum  do- 
ctrina  quam  fortis,  quam  nobili  superbia  elata,  hu- 
manaeque  fiduciae  apte  accommodata  sit,  satis  patet. 
His  in  doctrinis  praeclarissimum  videre  mihi  videor 
antiqui  ingenii  testimonium  ,  quam  ultra  metam 


1  Fabric.  Biblioth •  grcec.  lib.  UT  ,  31 . 

progredi  non  potuerit.  Firmam  atque  virilem  audi¬ 
vimus  animi  humani  de  se  ipso  professionem,  nihil 
sorti  concessum ,  nihil  fortunae ,  omnes  rerum  pu¬ 
blicarum  eventus  hominum  industriae  servientes, 
animumque,  ut  ait  Sallustius,  ducem  et  imperato¬ 
rem  vite  mortalium.  Quid  nunc  superest ,  nisi  ut 
ipsius  summi  Dei  in  hoc  tanto  opere  partes  vindicen¬ 
tur,  incipiantque  paulatim  homines  inquirere ,  an 
non  humanis  consiliis  fortius  certiusque  quoddam , 
divinae  scilicet  Providentiae,  consilium  fas  sit  su¬ 
spicari? 

Quam  quidem  meliorem  doctrinam,  ejus  licet 
apud  Diodorum  siculum  tenue  aliquid  vestigium 
fuisse  videatur,  haud  facile  apud  veteres  nasci  po¬ 
tuisse  existimarim.  Duobus  enim,  nisi  fallor,  auxiliis 
opus  erat  ad  informandam  eam,  de  qua  agimus, 
philosophiam,  scilicet  ut  inter  tot  gentes,  tot  im¬ 
peria  ,  a  se  invicem  non  minus  moribus  et  origine 
quam  spatiis  aut  temporibus  disjuncta ,  vinculum 
quoddam  reperiretur,  quo  totum  humanum  genus 
unum  et  arcta  cognatione  sociatum  appareret,  deinde 
ut  nova  existeret  religio,  quae  animum  humanum 
supra  terrenas  res  elatum  velut  in  fastigio  quodam 
collocaret,  unde  tota  fatorum  series  nova  quasi  luce 
illustraretur. 

Interea  e  tenebris  emergit  populus  iste,  qui  remo¬ 
tissimas  mundi  origines ,  populorum  cognationem , 
vinculum  humanae  familiae  nunquam  ruptum,  res 
alta  terra  et  caligine  mersas,  se  scire  aiebat  et  fide 
servasse.  Ab  omnibus  gentibus  diu  segregatus,  pau- 

latim  se  populis  externis  immiscere  incipit,  et  quem 
nondum  in  historia  obtinuit  locum,  nunc  sibi  vindi¬ 
care  vult,  longamque  nec  interruptam  saeculorum 
seriem  ostendere.  Magnum  profecto  opus,  sed  quod 
nondum  satis  est;  nam  qui  haec  afferunt,  iidem  et 
doctrinam  novam,  Christi  scilicet  religionem,  prae¬ 
dicant,  cujus  ea  est  indoles,  ut  res  terrestres  dedi¬ 
gnata,  aliam  et  divinam  quidem,  ut  ait  Augustinus, 
civitatem  hominibus  aedificet.  Parata  igitur  omnia 
sunt,  ut  ea  nova,  quam  inquirimus,  de  summae  Pro¬ 
videntiae  gubernatione  doctrina  surgere possit;  mul¬ 
tis  rerum  humanarum  conversionibusjam  praeparata, 
in  ipsis  christianae  fidei  doctrinis,  quod  nemo  eat 
inficias,  licet  obscura,  continetur,  et  quomodo  exsti¬ 
terit,  quibus  paulatim  sese  incrementis  informave¬ 
rit,  mihi  in  hac  disquisitione  explanare  propositum 
est. 

Licet  ii  primum  nominandi  sint  scriptores  qui, 
chronologiae  intenti,  reshaebraicas  cum  profanis  an¬ 
nalibus  conferendas  curaverunt,  non  diutius  mihi 
apud  eos  demorandum  est.  Parum  ad  propositum 
meum  attinet  quidquid  Eusebius  in  hoc  gravissimo 
labore  effecerit ;  et  qui  haec  curiosius  tractare  velint, 
ad  Scaligerum  in  doctis  his  libris,  de  Emendatione 
temporum ,  et  in  Thesauro  temporum  Eusehii ,  re¬ 
mittam.  Satis  mihi  habeam,  si  de  his  argumentis 
quod  ad  me  pertinet  excerpam,  et  hanc  Eusebii 
chronologiam  eam  esse  profitear,  quae  mox  informan¬ 
dae  de  Providentia  doctrinae  non  parvi  profecerit. 
Cum  enim  in  hoc  imprimis  constet  ea  doctrina,  ut 

in  toto  rerum  praeteritarum  cursu,  duas  civitates, 
hanc  homini  servientem,  iilam  Deo  consecratam 
aspiciat,  necesse  quidem  fuit  ut  ista  Haebraeorum 
chronologia  constituta  esset  et  cum  caeterarum 
gentium  annalibus  apte  collata.  Nec,  post  Euse- 
bium,  inutilis  quoque  fuit  Sulpicii  Severi  sacra  Hi¬ 
storia ,  qui,  Eusebii  vestigiis  incedens,  aliud  tamen 
munus  exsecutus  est.  Constituerat  Eusebius  impri¬ 
mis  historicam  temporum  rationem,  operam  vero 
Sulpicius  Severus  enixe  dedit,  ut  res  amundi exordio 
in  sacris  Scripturis  editas,  breviter  constringeret, 
«Multis,  inquit,  id  a  me  studiose  efflagitantibus, 
((  qui  divina ,  compendiosa  lectione ,  cognoscere 
<(  properabant  »  Ambo  igitur,  licet  suo  quisque 
modo,  eodem  munere  functi  sunt,  nam  cum  ille 
distinctiones  temporum  attente  perpenderit,  alter 
autem  sacras  res  brevi  atque  elegantiori  sermone  et 
sallustiana,  ut  saepe  dictum  est,  eloquentia  narrave¬ 
rit,  audaciori  sancti  Augustini  ingenio  facilius  postea 
licuit  hisauxiliis  inniti,  sublimemque  excogitare  in- 
telligendae  historiae  rationem,  ad  quam  transeundum 
est. 

III. 

Mirum  jure  ac  merito  videri  potest,  quod  illa  in 
divinam  Providentiam  fides  non  sese  proprio  ac  li¬ 
bero  motu  apud  primos  Ecclesiae  doctores evolverit, 
doctrinamque  produxerit  rebus  historicis  accomo- 

1  Sulpicii  Severi  sacrcc  Historia’  lib,  1  ,  c.  1. 

dandam.  Non  libero,  inquam,  motu  animi,  non  ex 
industria  lias  doctrinas  explanavere,  sedeas  fortuito 
tantum  casu,  ut  videtur,  dumque  paganis  adver¬ 
santibus  responderent,  ea  disputatione  accensi,  in¬ 
venerunt. 

Christiana  religione  in  imperio  romano  publice 
recepta,  contigerat  ut  in  eadem  tempora  Romae  cor¬ 
ruentis  fata  inciderent.  Violati  ubique  imperii  fines, 
vastatae  provinciae,  eversae  urbes,  afflicta  Romanorum 
arma,  incurrentesque  in  Italiam  Barbari  et  contra 
Romam  grassantes.  Quid  mirum  si  pagani,  tot  cala¬ 
mitatibus  perterriti ,  ultionem  esse  deorum  contem¬ 
ptorum  putarent?  Quae  quidem  opinio,  jam  exeunte 
quarto  saeculo  nata,  mox  magis  ac  magis  increbre¬ 
scere  coepit ;  ex  quo  praefectus  urbis  Symmachus  cau¬ 
sam  egit,  ut  victoriae  aram  Gratiani  imperatoris  jussu, 
anno  382,  sublatam,  in  curia  senatus  reponeretur, 
resque  bis  etiam,  licet  sine  bono  exitu,  tentata  est; 
increbuerat  semper  ista  apud  paganos  opinio,  et 
sacra  christiana  infestius  incusabantur.  Symmacho 
Ambrosius  episcopus  mediolanensis  et  Prudentius, 
hic  libello  ad  imperatorem  misso,  ille  versibus 
contra  Symmachum  inscriptis,  respondere  conati 
sunt,  sed  violentis  quidem  declamationibus,  unde 
nihil  decerpere  licet,  quod  ad  certam  de  Providen¬ 
tia  doctrinam  possit  referri.  Non  mutaverunt  paga¬ 
norum  opinionem  Ambrosii  et  Prudentii  scripta, 
et  cum,  ineunte  quinto  saeculo,  post  cladem  Rada- 
gasii,  rursus  infestiusque  incurrerint  Barbari,  Ro- 
mamque  Alaricus,  quae  se  bis  pretio  liberaverat, 

tertia  opugnatione  captam,  suo  exercitui  spolian¬ 
dam  tradiderit,  confirmatus  demum  tristiorque  au¬ 
ditus  est  ingens  ille  paganorum  clamor,  jamdudum 
exortus,  Romanos  contemptae  religionis  poenas 
terribiles  luere,  christianosque  in  imperii  exitium 
missos  fuisse. 

Cum  tantus  esset  paganorum  dolor,  tam  gravis 
imperii  afflictio ,  percelleretque  animos  terroris 
plena  res,  urbs  scilicet  sacris  patriis  protegentibus 
invicta,  nunc  iis  contemptis  expulsisque,  Barbaro¬ 
rum  armis  direpta  1 ,  nescio  an  et  ipsi  christiani  pri¬ 
mum  attoniti  turbatique  non  haeserint.  Quod  qui¬ 
dem  libenter  credam,  nec  id  adeo  absurdum  est,  si 
attendas  quantam  in  respondendo  curam,  quantum 
studium  Augustinus  attulerit.  Illud  saltem  observan¬ 
dum  est,  quas  jam  pagani  et  christiani  personas  in 
hac  contentione  sustinuerint.  Qui  vix  uno  ante 
saeculo  christianos  atrocissimis  suppliciis  perseque¬ 
bantur,  nunc  meliorem  causam  videbantur  susce¬ 
pisse  ,  cum  patriam  exitio  labefactam  lugerent , 
patriaque  sacra  efflagitantes  repeterent,  sacra 
nempe  et  aras  illas  quae,  ut  dixerat  Symmachus, 
Annibalern  a  moenibus,  a  Capitolio  Senonas  repule¬ 
runt.  Defensore  igitur,  si  fieri  posset,  magno  et 

1  Notanda  est  Zosimi  tristissima  haec  declaratio  :  ToO  0uvjTro>t- 
xoO  Qzapoi)  >rj£avTog  xai  zuv  aHwv  o<xa  Trjg  Tra.zpLov  Trapa^oagwg  yjv  gv 
a pzXzicx.  xsiftsvcov,  rj  Pwp twv  zmxpdzsici  xara  jxgpog  klazzud&laix.  fiap- 
6apwv  oixyzvptov  ysyovgv,  y;  xat  T£>gov  gX7rgaro0cra  twv  oixyj ropwv  ziq 
tovz o  xarsaTVj  c^vj^arog  m<jz s  p.Y] §s  zovq  zoTtovq  gv  olg  ys yovaatv  at  tcq- 
^st;  g7rtytvw(T'/etv.  (IV,  59.) 

eloquenti  egebat  christiana  religio,  ne  huic  novo 
periculo  impar  esse  existimaretur.  Inde  ortum  mi¬ 
rum  illud  et  singulare  opus  quod  de  Civitate  Dei 
Augustinus  inscripsit,  in  quo  si  nunc  orationis  amba¬ 
ges,  solutam  et  intemperantem  inconditarum  rerum 
abundantiam,  tumultum  orationis,  nunc  vero  subli¬ 
mes  doctrinas  ac  subita  quaedam  ingenii  fulmina  mox 
tenebris  recondita  recte  intelligere  velis,  memineris 
oportet  qua  ex  origine,  qua  disputationis  necessitate 
prodierit. 

Perlegentem  me  hos  de  Civitate  Dei  duo  et  viginti 
libros  res  aliqua  semper  maxime  perculit,  quae  mihi, 
nisi  fallor,  totius  operis  proprium  et  peculiare  in¬ 
signe  videtur.  Scilicet  tempus  venit,  quo  antiqui 
mundi  flos  ille  marcescere  incipit;  in  ista  tempora 
christianae  fidei  prima  initia  incidere,  quibus  omnis 
jam  antiquorum  Romanorum  gloria,  omne  robur, 
omnis  disciplinarum  et  philosophiae  lux,  evanescunt, 
ita  ut  animos  nescio  quis  invadat  moeror  atque 
tristitia ,  videaturque  christiana  religio  veteris 
Romae  ruinam  confecisse.  Tum  prodit  sanctus  Au¬ 
gustinus  qui  priscorum  hominum  desideria  ut 
consoletur,  alium  splendorem  et  illum  meliorem 
majoremque  afflictis  hominum  animis  ostendere  ac 
celebrare  aggressus  est.  Aedificatur  ab  eloquenti 
sacerdote  civitas  illa  divina,  terrestri  civitate  pul¬ 
chrior  et  magnificentior;  apparet  lumen  aliud :  o  me¬ 
liorem  imperio  romano potentiam !  o  majus fortiusque 
regnum!  o  civitatem  «  quae  non  fortuitis  motibus  ani- 
«  morum,  sed  plane  summae  dispositione  Providentiae 

«  super  omnium  gentium  litteras,  omnia  sibi  genera 
«  ingeniorum  humanorum  divina  excellens  auctori- 
\<  tate subjecit '.  »  Magnum  quidem  opus,  cujus,  licet 
eas  mysticas  fidei  nascentis  opiniones  ardentius  in¬ 
terdum  quam  sagacius  profiteatur,  magnificam 
descriptionem,  novitatemque  doctrinarum  haud 
nimium  mirabere ;  praesertim  cum  causa  hic  subli¬ 
mior  agatur  quam  quae  a  sancto  Justino,  Tertul¬ 
liano,  caeterisque christianae  fidei  defensoribus  hacte¬ 
nus  acta  est,  cumque  res  major  facta  non  tantum 
audaces  et  facundos  quosdam  christianorum  patro¬ 
nos  ,  sed  philosophiam  doctrinamque  de  guberna¬ 
tione  Dei  suscitaverit.  Dum  vero  hoc  propositum 
persequitur  Augustinus,  quid  mirum  si,  in  tanta 
rerum  abundantia ,  colluctantibusque  duabus  civi¬ 
tatibus  ,  aliqua  confusio  legentem  impediat.  Ex  tot 
igitur  ambagibus  eruendum  est,  quid  Augustinus 
de  Providentia  novum  docuerit. 

IV. 

Duo  principia  ex  tota  Augustini  disputatione  mihi 
posse  colligi  videntur,  unum  jam  antea  notum,  sci¬ 
licet  esse  Dei  providentiam  quae  res  humanas  admi¬ 
nistret  cujusque  judicio  bonos  remunerari,  malos 
puniri  necesse  sit,  alterum  nulli  antea  suspicatum 
quodque  tum  primum  in  lucem  prodit,  Deum  sci¬ 
licet  non  solum  praesenti  judicio  malos  punire  et 

remunerare  bonos ,  sed  ipsam  historiam ,  id  est  to¬ 
tam  eventorum  seriem  longinquis  iisdem  et  certis¬ 
simis  semper  consiliis  ad  finem  quemdam  aeterne 
praestitutum  regi  et  gubernari.  De  quibus  singulatim 
jam  dicendum  est. 

§.  f .  Non  ita  novum  est  quidquid  Augustinus  de 
praesenti  Providentia  scripsit.  Jam  apud  veteres  res 
fere  confecta  fuerat.  Nam  cum  alii,  inter  philoso- 
ph  os,  deos  incuriosos  negligentesque  rerum  huma¬ 
narum  crederent,  alii  vero  eos  ut  providentes  cu¬ 
rantesque  mortalia  celabrarent,  utrinque  jamdu- 
dum  rem  studiose  disputatam  reperimus.  Quod 
quidem  praesertim  apud  Ciceronem  videre  est,  qui , 
dum  de  natura  deorum  eloquentissime  disserens, 
plurima  nobis  de  imminuta  magis  ac  magis  pagani 
cultus  auctoritate  detexit,  Velleium  Balbum  Cottam- 
que  disputantes  introducit,  hunc  Epicuri,  alterum 
Stoicorum,  tertium  vero  academicorum  doctrinis, 
addictum.  Concedit  Velleius  deos  esse,  sed  humana 
curare  negat;  affirmat  stoicus  et  deos  esse  et,  quo¬ 
niam  sunt,  administrare  mundum  rebusque  humanis 
consulere;  contra  quos  academicus  Cotta,  quem 
Ciceronem  ipsum  licet  dissimulantem  quidam  pu¬ 
tavere,  gemina  disputatione  reclamat. 

Hac  igitur  in  disputatione  de  natura  deorum,  licet 
stoici  magna  et  mirabilia  multa  de  deorum,  operibus 
et  administratione  proferant,  licet  gratissimis  lau¬ 
dibus  deos  totius  mundi  conditores  celebrent  et 
christiano  fere  sermone,  quem  serius  Fenelo  noster 
rursus  usurpabit ,  res  terrestres  caelestesque,  terram, 

aerem,  stellas,  immensi  orbis  ordinem  et  ornatum 
enarrare  studeant,  tamen  Velleius  et  Cotta,  scilicet 
epicurei  et  academici ,  mihi  meliorem  causam ,  ut- 
pote  pagani,  egisse  didentur,  eosque  in  hoc  certa¬ 
mine  vicisse  libenter  dixerim.  Quid  enim  respondere 
possit  Balbus,  si  Cotta  deos  res  humanas  curare 
negans,  hunc  Telamonis  versum  recitet : 

Nam  si  curent,  bene  bonis  sit,  male  malis  :  quod  nunc  abest. 

Si  hunc  versum,  inquam,  recitet,  exemplisque, 
quorum  profecto  nimis  multa  in  promptu  sunt,  con¬ 
firmare  velit?  Nihil,  credo,  respondebit.  Hanc  enim 
objectionem  tunc  tantummodo  refellere  licebit, 

cum  mutatae  fuerint  hominum  de  felicitate  aut  mi- 

\ 

seria  opiniones ,  cum  mali  et  boni  notionem  falsam 
in  animis  nostris  nos  informare,  et  ea  quae  ex  univer¬ 
sis  Providentiae  legibus  procedunt  non  in  singulari 
casu  mutanda  nec  pro  malis  habenda  esse  cognosce¬ 
mus.  Donec  enim  ea  vigebit  judicandi  ratio,  credet 
deos  rebus  humanis  consulere  qui  bonos  viros  re¬ 
muneratos,  malos ,  ut  decet ,  castigatos  viderit ,  ne¬ 
gabit  vero  eos  humana  curare  qui  exemplum  aliquid 
contrarium  afferet  :  haec  erit  paganis  opinio  ,  hoc 
declarat  illorum ,  ut  ait  Augustinus,  poeta ,  Clau¬ 
dianus  : 

Saepe  mihi  dubiam  traxit  sententia  mentem  , 

Curarent  superi  terras ,  an  nullus  inesset 
Rector,  et  incerto  fluerent  mortalia  casu. 

•  •••••••  . 

Abstulit  hunc  tandem  Rufini  poena  tumultum, 

Absolvit  que  deos. 

Haec  igitur  paganorum  disputatio  non  nisi  melioris 
doctrinae  auxilio  potest  absolvi.  Conficiet  pendentem 
adhuc  litem  christianorum  doctrina,  et  quod  stoicus 
Balbus,  acriter  urgentibus  Velleio  et  Cotta,  sublimi 
sed  non  victrici  ratione  monstraverat  tantum,  verius 
christiani  evincent. 

Ilanc  primo  solutionem  afferre  potuit  Augustinus 
quam  christiana  fides  docet,  bonum  scilicet  malum¬ 
que  non  ea  esse  quae  nobis  fingimus,  et  dum  in  hoc 
mundo  non  semper  vitio  ac  virtuti  sua  dari  merces 
possit,  serius  in  alia  civitate  poenas  et  praemia  justis¬ 
simo  judicio  distributum  iri.  Primum  enim,  inquit, 
si  his  in  terris  eadem  saepe  beneficia  et  impiis  et  bonis 
a  Deo  conferuntur,  cur  id  evenit  nisi  quia  ea  munera 
ab  eo  praebita  sunt  «  qui  quotidie  facit  oriri  solem 
«  suum  super  bonos  et  malos  et  pluit  super  justos  et 
«  injustos  1  ?  »  Praeterea  si  bonus  mala  quaedam  pati¬ 
tur,  non  iis  illum  puniri  credamus,  quippe  cui  nulli 
sit  pretii  haec  temporalis  vita,  merces  autem  vera  in 
alio  mundo  exspectetur,-  cum  mali  contra  felicitate 
sua  corrumpantur,  iidem  infelicitate  puniuntur. 
Quod  si  bonis  eae  quae  dicuntur  adversae  res  aliquem 
dolorem  afferunt,  unde  velut  injustam  poenam  perpeti 
videntur,  hinc  oritur  dolor  quod  nimis  amant  tem¬ 
poralem  vitam,  nec  jam  adeo  injusta  est  ea  poena 
quam  patiuntur.  Ex  his  multisque  aliis  locis  colligi¬ 
tur  eam  primo  fuisse  Augustini  responsionem  ,  hoc 
in  mundo  nec  bonum  nec  malum  esse ,  nec  adversas 

res  nec  prosperas,  felicitatem  vero  et  miseriam  in 
suprema  demum  vita  ,  et  hic  quidem  pro  justa  por¬ 
tione,  nos  manere. 

His  dictis  quae  primum  dicenda  erant,  contingere 
quoque  potest  ut  praesenti  judicio  Deus  virtutes  re¬ 
muneret.  Non  solum  enim  est  Deus  aeternae  civita¬ 
tis  regnator,  cc  in  ejus  quoque  potestate  sunt  regna 
(( terrena  ' . »  Solus  ille  terrae  imperia  regit,  gubernat, 
hominibusque,  sicut  ipsi  placet,  partitur.  Qui  poten¬ 
tiam  Assyriis  suam,  qui  Persis  dedit,  idem  ille  verus 
Deus  Romae  orbis  imperium  concessit,  «  quando  vo¬ 
luit  et  quantum  voluit s ;  »  nec  eam  gloriam  quam  as¬ 
secuti  sunt  Romani ,  Dei  remunerationem  fuisse  ne¬ 
gandum  est.  Moribus  enim  suis ,  paupertate  ,  forti¬ 
tudine  ,  patriae  libertatisque  studio  ,  «  meruerunt  ut 
«  Deus  verus,  quamvis  non  eum  colerent,  eorum  au- 
«  geret  imperium 1 2  3.  Non  est  quod  de  summi  et  veri 
((  Dei  justitia  conquerantur  :  perceperunt  mercedem 
«  suam.4.  »  Sed  recordandum  semper  non  absolutam 
esse  his  in  terris  Dei  remunerationem,  ideoque  impe¬ 
rium  nunc  bonis  ,  nunc  impiis,  Vespasiano  et  Domi¬ 
tiano,  Juliano  et  Constantino,  dari  posse5. 

Haec  Augustinus  et  quaedam  alia  de  praesenti  Dei 
providentia  et  judicio  censuit,  quae  his  duobus  prae- 

1  De  Civitate  Dei ,  lib.  V,  c.  12. 

2  Ibid.,  c.  21.  % 

3  Jbid.,  c.  12. 

4  Ibid.,  c.  15. 

5  Ibid.,  c.  21  . 

ceptis  continentur,  primum  veram  felicitatem  mise¬ 
riamque  non  in  hac  vita  recte  judicari  posse ,  sed  in 
suprema  vita  tantum  suas  cuique  mercedes  distribu¬ 
tum  iri ;  postremo  Deum ,  licet  hac  in  terrestri  vita 
non  continuis  certisque  judiciis  suas  cuique  partes 
concedat ,  tamen  imperia  regere ,  ac ,  sive  virtutes 
aliquas  remuneret,  sive  consilium  quid  hominibus 
ignotum  sequatur,  omnia  ejus  judicio  administrari. 
Dicebat  Polybius ,  firmissimique  post  eum  Romanae 
historiae  scriptores,  nihil  in  humanis  rebus  valere  nisi 
virtutem ,  prudentiam  in  consulendo  ,  in  agendo  for¬ 
titudinem  ,  in  perseverando  patientiam ;  hic  ab  Au¬ 
gustino  novum  aliquid  additur,  non  profecto  fortuna 
et  casus  quem  servire  humanae  industriae  optime 
dixerunt  veteres,  sed  Dei  renumeratio.  At  illud  tan¬ 
tum  dixit  Augustinus  quod  simplicissima  Christiano¬ 
rum  fides  etiam  indoctis  aperit,  et  nihil  fere  nisi  de 
medio  sumptum  in  hac  disputatione  attulisset,  nisi 
sublimiorem  hanc  excogitasset  doctrinam  ad  quam 
nunc  veniamus  necesse  est. 

§.  2.  Apparet  tunc  primum  apud  Augustinum 
doctrina  illa,  cui  quidem  si  fides  adhibenda  est,  non 
modo  Deus  bonos  malosque  praesenti  judicio  judicat, 
praesentique  imperio  terrena  regna  hominibus  par¬ 
titur,  sed,  quod  majus  novumque  omnino  est ,  lon¬ 
gam  gubernat  historiae  seriem,  consiliisque  certis  ad 
finem  quemdam  longius  praevisum  praeparatumque 
humanas  res  deducendas  curat. 

Magna  quidem  res  est  hanc  doctrinam  in  lucem 

prodidisse ;  sed  si  hoc  evolvere ,  si  hanc  doctrinam 
explicare  velimus,  si  ostendere  aggrediamur  quae  sit 
ea  summae  Providentiae  gubernatio,  quem  rebus  hu¬ 
manis  finem  assignaverit ,  quibus  viis  ad  eum  finem 
res  terrenas  deduxerit,  si  consilia  ea ,  inquam,  scru¬ 
tari  audeamus ,  hoc  opus,  hic  labor  est;  nec  mirum 
profecto  est  quod  primus  illius  doctrinae  repertor  in 
ea  evolvenda  defecerit ,  cum  et  ipsi  recentiores  phi¬ 
losophi  ,  qui  hoc  opus  tentavere ,  licet  melioribus 
auxiliis  innixi,  operam  tamen  humanis  viribus  for¬ 
tiorem  aggressi  videantur. 

Quae  est  enim  Augustini  de  toto  historiae  humanae 
progressu  sententia?  Quorsum  tot  exitia,  tot  gen¬ 
tium  mutationes  tendunt?  Quis  est  tot  eventis  pro¬ 
positus  finis?  Duae  sunt  in  hoc  mundo  civitates,  al¬ 
tera  terrae,  altera  coelorum.  Civitas  est  terrestris 
longa  illa  imperiorum  series,  urbes,  populi,  qui 
terrae  vicissim  dominati  sunt ,  coelum  vero  semper, 
si  dicere  licet ,  nesciverunt ,  cum  superstitionibus 
addicti ,  falsos  tantum  deos  coluerint.  Civitas  Dei 
duplex  est,  quippe  quae  et  in  sedis  aeternae  stabilitate 
a  vero  Deo  constituta  sit ,  et  in  hoc  temporum  cursu 
inter  impios  peregrinetur.  Unde  consequitur  nihil 
aliud  in  hoc  mundo  agi  nisi  duarum  civitatum  col¬ 
luctationem  ,  nullumque  alium  rebus  humanis  esse 
impositum  finem,  nisi  ut  civitas  Dei  paulatim  ac¬ 
crescat  ,  dumque  terrena  imperia  sibi  invicem  suc¬ 
cedunt  ,  sublimiusque  evecta  gravius  deinde  cor¬ 
ruunt,  illa  humilitate  sua  semper  augeatur.  Perplexas 

mixtasque  videt  in  tempore  duas  eas  civitates ,  sed 
semper  facillime  agnoscendas  1  :  primaque  ab  ori¬ 
gine  exordia  profectusque  duarum  civitatum  re¬ 
petens,  eas  etiam  in  coelo  ante  hominem  creatum 
inter  fidos  rebellantesque  angelos  incepisse  putat2. 
Hanc  quoque  divisionem  significant  inter  primos 
homines  Cain  et  Abelus3,  Ismael  et  Isaac4.  Incipit 
cum  Abrahamo  civitas  Dei  manifestius  apparere  5, 
donec  a  Davidis  temporibus  usque  ad  Christum  na¬ 
tum  semper  magis  ac  magis  progrediatur6.  Infor¬ 
matur  interea  crescitque  terrestris  civitas,  duobus 
praesertim  imperiis,  Assyriorum  scilicet  et  Roma¬ 
norum,  illustrata7 8.  Surgunt  eodem  tempore  falsa 
numina,  superstitiones,  religionum  impiarum  an¬ 
tiqua  rudimenta  quae  apud  Varronem  reperire  ests; 
sicut  in  civitate  Dei  prophetae,  Moyses,  David, 
florent  in  hac  terrestri  civitate  theologi  poetae , 
Orpheus,  Musaeus,  Linus9;  tamdem  humilis  diu 
atque  hominibus  ignota,  in  lucem  prodit  cum 
Christo  civitas  Dei,  civitatemque  terrenam  invadere 

1  De  Civitate  Dei ,  lib.  XI,  c.  1. 

a  Ibid.,  loc.  cit. 

3  Ibid.,  lib.  XV,  c.  1. 

4  Ibid.,  lib.  XV,  c.  2. 

5  Ibid.,  lib.  XVI,  c.  12  et  seq. 

6  Ibid.,  lib.  XVII,  c.  20  et  seq. 

7  Ibid.,  lib.  XVIII,  c.  2. 

8  Ibid.,  lib.  XVIII,  c.  12,  13. 

9  Ibid.,  lib.  XVIII,  C.  14. 

ac  subjicere  aggreditur1.  Quae  quidem  ambae  civita¬ 
tes,  si  ita  fata  quaeque  sua  habuerint,  hoc  profecto 
fieri  debuit,  cum  quaeque  aliam  originem  habuerit, 
aliudque  sibi  bonum,  alium  finem  proposuerit.  «Fece- 
«  runtenim,  ait  Augustinus,  amores  duo  :  terrenum, 
«  scilicet  amor  sui  usque  ad  contemptum  Dei ;  cae- 
«  lestem  vero,  amor  Dei  usque  ad  contemptum  sui 2.  » 
Finis  quoque  non  idem  utrique  proponitur,  nam 
terrena  civitas  philosophorum  opinionibus  adhibens 
fidem,  summum  bonum  sive  inanimo,  sive  in  cor¬ 
pore,  sive  in  utroque  ponit,  id  est  sive  virtutem, 
sive  voluptatem,  sive  utriusque  societatem  cele¬ 
brantes  sequitur,  unde  omnes  constat  terrenae  civi¬ 
tatis  philososophos  in  hac  praesenti  vita  bonorum 
malorumque  finem  esse  existimavisse.  Respondet 
vero  caelestis  civitas  ultra  hanc  nostram  hodiernam 
vitam  fines  bonorum  ac  malorum  constitui  debere, 
summumque  bonum  vitam  aeternam,  summum  ma¬ 
lum  aeternam  mortem  futuram  esse. 

Haec  est  sancti  Augustini  quasi  per  summarium 
explanata  de  rebus  historicis  opinio.  In  qua  quid 
deficiat  satis  patet,  nam  etsi  elocutioni  ignoscas 
quae  ,  sicut  labentis  latinitatis  temporibus  fere  fa¬ 
ctum  est ,  cum  verbis  ludens  et  quodam  figurarum 
concursu  illecta,  ultra  sententiam  veram  saepissime 
progreditur,  Cainumque  Abelo,  ut  exemplo  utar, 

1  De  Civitate  Dei,  lil>.  XYIII ,  c.  50. 

®  Ibid lib.  XIV,  c.  28. 

plus  ludo  quodam  verborum  quam  pro  rei  utilitate , 
opponere  gaudet ,  quod  a  proprio  historiae  sermone 
maxime  abhorret,  etsi,  inquam,  haec  et  alia  indui- 
gentius  obliviscaris ,  severam  certe  aliquam  doctri¬ 
nam  aeque  possimus  ab  auctore  poscere.  Quid  autem 
aliud  nobis  occurrit  nisi  confusa  admodum  duarum 
civitatum  adumbratio?  Nihil  hic  terminatum,  aut 
certe  delinea  tum  ;  videturque  mihi  Augustinus 
magno  quodam  ingenii  simul  atque  fidei  nisu, 
magnam  de  historia  doctrinam  concepisse,  sed  quae 
tantum  confici  poterat,  cum  multa  post  saecula  novo 
lumine  hominum  animi  lustrarentur. 

Duae  enim  res,  duo  auxilia,  ad  tantum  opus 
absolvendum,  non  dico  utilia,  sed  necessaria  esse 
existimem  :  primum  scilicet,  ut  scriptor  ille  qui 
divinam  in  rebus  humanis  gubernationem  detegere 
aggreditur,  longam  saeculorum  seriem  interrogare 
possit,  multisque  collatis  exemplis,  multis  casibus 
comparatis,  veram  legem  qua  haec  omnia  reguntur, 
certius,  si  quid  in  his  rebus  certum  est,  suspicatus 
fuisse  censeatur.  Quod  quidem  Augustino  defuit 
auxilium.  Quatuor  tantum  saecula  effluxerant,  ex 
quo  civitas  illa  divina  cum  terrestri  civitate  collu¬ 
ctaretur,  nec  scriptori  licuit  firmiora  argumenta 
consilio  suo  adhibere. 

Sed  aliud  quoddam  magis  graviusque  Augustino 
defuisse  mihi  videtur,  mens  scilicet  tranquilla,  ani¬ 
mus  sui  et  doctrinae  suae  compos,  qui  non,  tanquam 
si  causam  diceret,  adversantes  vehementer  redarguere 
velit,  sed  doctrinam  omnibus  acceptam  et  quasi 

triumphantem  celebrare  possit.  Volumus  enim  ut 
qui  ad  eam  historiae  supremam  legem  animum 
suum  erigere  tentat,  quasi  judex  humanarum  rerum 
stet ,  saeculaque  omnia,  immota  mente,  ad  certum 
ordinem  evolvat.  Quod  inprimis  necessarium  est  si 
christianae  doctrinae  innitatur  scriptor.  Ea  est  enim 
muneris  hujus  magnitudo  ut  Dei  ipsius  de  rebus 
humanis  judicium  pronuntiare  videatur,  totamque 
historiae  rationem,  mutationum  leges,  supremumque 
finem  non  humana  diligentia  inquirere,  sed  certissima 
ac  vere  divina  scientia  cognoscere  videatur.  Ad  hanc 
vero  ingenii  placidam  majestatem  quomodo  sese 
tollere  potuisset  Augustinus ,  dum  christianam 
religionem  adversus  ultimos  paganorum  defensores 
acriter  tueri  cogitur  ?  Potuit  ne  efficere  ut  suo  operi 
alia  indoles,  alia  pulchritudo  contingeret,  quam  ea 
quae  in  causis  dicendis  cernitur?  Quod  autem  hanc 
suis  libris  formam  dederit,  bene  consulendum  esse 
crediderim ;  his  enim  in  scriptis  velut  inconditis , 
in  hoc  tanto  sermonis  tumultu,  ipsam  istius  seeculi 
imaginem  deprehendimus,  colluctantes  eminus 
hostes  cernimus,  provocantur  philosophi,  dies  dici¬ 
tur  platonicis,  antiquae  sapientiae  propugnatores 
ante  sancti  Augustini  tribunal  vehementer  adducun¬ 
tur  ;  videmus  denique  propositum  Augustini , 
ejusque  libri  originem  quam  ipse  his  verbis  declara¬ 
vit  :  ((  Interea  Poma  Gothorum  irruptione,  agen¬ 
te  tium  sub  rege  Alarico,  atque  impetu  magnae  cladis 
«  eversa  est :  cujus  eversionem  deorum  falsorum  mu- 
ct  toi  umque  cultores,  quosusitato  nomine  paganos  vo- 

(( camus,  in  christianam  religionem  referre  conantes, 
«  solito  acerbius  et  amarius,  Deum  verum  blasphemare 
« coeperunt.  Unde  ego  exardescens  zelo  domus  Dei, 
((adversus  eorum  blasphemias  vel  errores,  libros  de 
((  civitate  Dei  scribere  institui  '.  »  Apparet  igitur  hoc 
in  libro  ipsa  societatis  imago.  Narrantur  recentes 
Romanorum  clades  aut  victoriae.  Memoratur  dies 
ille  quo,  moenibus  eversis,  furentibusque  per  vias 
urbis  Barbarorum  agminibus,  pepercerunt  tamen 
sacris  aedibus  Barbari,  omnesque  christiani  simul  ac 
pagani  in  Apostolorum  basilicas  confugientes,  a 
Christo  illo  servati  sunt  qui  et  suos  et  alienos  brachiis 
suis  amplectitur 1  2.  Jactatam  audimus  recentem  eam 
Rhadagasii  Gothorum  regis  cladem,  qui,  dum  in  vi¬ 
cina  urbis  cum  infenso  exercitu  constitutus,  urbi 
excidium  minaretur,  clamitantibus  undique  paganis 
Gothorum  regem  diis  sacrificare,  se  vero  quod  eadem 
his  diis  sacra  jam  non  ferrent,  profecto  vincendos 
esse,  tamen  uno  die  ac  tanta  celeritate  victus  est,  ut 
eum  ab  ipso  Christo,  ait  Augustinus ,  et  veluti  nutu 
summae  majestatis  oppressum  fuisse  credendum  sit3. 
Sic  urget  indesinenter  adversantes  paganos  acer  ille 
et  eloquens  christianoe  fidei  patronus.  Nihil  hoc 
certamine  pulchrius,  nihil  ardentius,  et  si  intimam 
hujus  aetatis  intelligentiam  desideres,  nihil  profecto 
gravius.  Sed  ubi  illa  in  explicanda  rerum  humana~ 

1  Sancti  Augustini  Retractationes,  lib  II. 

2  De  Civitate  Dei,  lib.  I ,  c.  1. 

3  Ibid.,  lib.  V,  c.  23. 

rum  historia  majestas !  ubi  illa  philosophiae  sublimi¬ 
tas,  quae,  dum  Dei  consilia  detexisse  sibi  confidit, 
ipsum  quasi  judicium  summae  Providentiae  pronun¬ 
tiare  videtur?  haec  omnia,  quae  sibi  haec  doctrina 
poscit,  non  apud  Augustinum  reperias.  Certamen  ei 
cum  paganis  fuit,  et  dum  acriter  luctatur  subitam  visus 
est  quamdam  lucem  prospicere,  sublimem  de  sum¬ 
ina  Dei  gubernatione  doctrinam  suspicatus  est,  sed 
nec  ei  nec  hisce  saeculis  eam  persequi  et  explicare 
concessum  fuit,  expectandumque  erat  dchiec,  longo 
post  tempore,  et  confirmata  jamdudum  christianae 
fidei  victoria,  novissimus  ille  Ecclesiae  pater,  supre¬ 
mam  judicis  majestatem  assecutus,  rude  et  imperfe¬ 
ctum  Augustini  consilium  absolveret. 

V. 

Quae  apud  Augustinum  exoriri  nobis  visa  est  de 
gubernatione  Dei  doctrina,  mox  tanquam  lux  incerta 
evanescit.  Urget  enim  christianos  scriptores  defen¬ 
dendae  religionis  necessitas,  et  dum  contra  paganos 
vehementer  invehuntur,  non  ea  animi  tranquilli¬ 
tate  fruuntur  qua  tamen  opus  est  ut  ad  eam  philoso¬ 
phiam  sese  mens  attollere  possit.  Nihil  novum  affert 
rei  expendendae  Paulus  Orosius,  sed  hanc  tantum  sibi 
operam  proponit,  ut  quae  Augustinus  ad  redarguen¬ 
dos  paganos  dixerat,  historiae  exemplis  confirmet» 
Dixerat  Augustinus  :  «  Promiseramus  ergo,  quaedam 
«  nos  esse  dicturos  adversus  eos ,  qui  romanae  reipu- 
((  blicae  clades  in  religionem  nostram  referunt  ,  et 

u  commemoraturos,  quaecumque  et  quantacumque 
«  occurrere  potuissent,  vel  satis  esse  viderentur , 

«  mala,  quae  illa  civitas  pertulit,  vel  ad  ejus  imperium 
«  provinciae  pertinentes,  antequam  eorum  sacrificia 
«  prohibita  fuissent.... '  »  Hoc  idem  fuit  Pauli  Orosii 
propositum,  aut,  ut  verius  dicam,  Augustini  pro¬ 
positum  Orosius  exsecutus  est ;  nam  quod  Augusti¬ 
nus  hic  et  illic,  pro  causae  suae  utilitate,  commemo¬ 
raverat,  Orosius,  continuata  temporum  serie,  nar¬ 
rare  aggressus  est.  Hoc  igitur  est  ejus  universalis 
historiae  peculiare  signum  ut  nulla  in  ea  requirenda 
sit  nova  doctrina  de  ea,  quam  persequimur,  historiae 
philosophicae  scientia  ,  nihilque  aliud  reperiainus 
nisi  christianae  religionis  contra  paganos  obtrecta¬ 
tores  defensionem  diligentissimam. 

Missus  fuerat  in  Africam  Orosius,  anno  circi¬ 
ter  413,  ab  Eutropio  Pauloque,  Hispaniae  episcopis, 
Augustini  sententiam  de  quibusdam  haereticorum 
erroribus  sciscitaturus.  Cum  vero  Augustinum  tunc 
temporis  opus  id  detineret  de  Civitate  Dei,  cujus 
jam  decem  libros  in  lucem  ediderat1 2 3,  socium  sibi 
Orosium  adciscere  curavit,  qui  ingenio  vigil ,  ut 
ipse  de  Orosio  dixit,  paratus  eloquio  studioque 

1  De  Civitate  Dei ,  lib.  IV,  c.  2. 

2  «  Maxime  cum  reverentiam  tuam  ,  perficiendo  adversum  hos 
ipsos  paganos  undecimo  libro  insistentem  (quorum  jam  decem 
orientes  radii ,  mox  ut  de  specula  ecclesiasticae  claritatis  elati 
sunt,  toto  orbe  fulserunt),  levi  opusculo  occupari  non  opor¬ 
teret.  »  Pauli  Orosii  historiarum  prooemium  ad  Aurelium  Au¬ 
gustinum ,  ed.  franc.  Fabritius  Marcoduranus,  Moguntiae,  1615. 

flagrans,  sibi  auxilium  ferret,  paganisque  omnia 
imperii  mala ,  bella  ,  clades  ,  pestes ,  religioni  nova 
referenda  clamantibus ,  totam  historiae  seriem  evol¬ 
veret,  et  antiquissimas  paganorum  saeculorum  ca¬ 
lamitates  omnium  oculis  praesentiores  objiceret. 
«  Praeceperas  mihi,  testatur  ipse  Orosius,  uti  adver- 
((  sus  vaniloquam  pravitatem  eorum,  qui  alieni  a 
«  civitate  Dei,  ex  locorum  agrestium  compitis  et 
«  pagis  pagani  vocantur,  sive  gentiles  quia  terrena 
«  sapiunt  :  qui  cum  futura  non  quaerant,  praeterita 
«  autem  aut  obliviscantur,  ant  nesciant,  praesentia 
«  tantum  tempora  veluti  malis  extra  solitum  infe¬ 
ci  stissima,  ob  hoc  solum,  quod  creditur  Christus,  et 
«■  colitur  Deus,  idola  autem  minus  coluntur,  infa- 
«  mant :  praeceperas  ergo,  ut  ex  omnibus,  qui  haberi 
«  ad  praesens  possunt,  historiarum  atque  annalium 
((  fastis,  qusecunque  aut  bellis  gravia,  aut  corrupta 
<(  morbis,  aut  fame  tristia,  aut  terrarum  motibus 
«  terribilia,  aut  inundationibus  aquarum  insolita, 
«  aut  eruptionibus  ignium  metuenda,  aut  ictibus 
«  fulminum  plagisque  grandinum  saeva,  vel  etiam 
«  parricidiis  ilagitiisque  misera,  per  transacta  retro 
«  saecula  reperissem,  ordinato  breviter  voluminis 
«  textu  explicarem.... 1  »  Haec  est  igitur  Orosii  per¬ 
petua  cura  ut  tristissima  narret  hominum  fata,  cum 
hoc  in  primis  probare  velit,  non  solummodo  prae¬ 
sentes  miserias  christianae  religioni  non  imputan¬ 
das,  sed  nunquam  teterrimis  calamitatibus  genus 


1  Paul.  Oros. ,  loc.  cit» 

humanum  caruisse>  i llique  quam  incusant  christianae 
fidei  multa  deberi  bona,  pacem  scilicet  ab  ea  alla¬ 
tam  esse,  sedatos  hominum  animos,  repressas  libi¬ 
dines  :  <(  Nactus  sum  enim  praeteritos  dies  non 
<(  solum  aeque  ut  hos  graves,  verum  etiam  tanto 
«  atrocius  miseros,  quanto  longius  a  remedio  verae 
«  religionis  alienos  :  ut  merito  hac  scrutatione  ela¬ 
te  ruerit,  regnasse  mortem  avidam  sanguinis,  dum 
te  ignoratur  religio,  quae  prohiberet  a  sanguine  :  ista 
«  illucescente,  illam  constupuisse  :  illam  concludi, 
«  cum  ista  jam  praevalet  :  illam  penitus  nullam 
«  futuram,  cum  haec  sola  regnabit*.  »  Quidquid  igi¬ 
tur  tristissimum  in  rebus  humanis  et  miserrimum 
est,  avide  inquirit  Orosius,  diligenterque  amplificat; 
ita  ut  ei  nihil  aliud  sit  humani  generis  historia,  nisi 
miseranda  quaedam  calamitatum  narratio.  Sive  in 
Asiam  apud  antiquas  civitates,  sese  convertat,  sive 
ad  Romam  redeat,  sive  varias  imperii  romani  partes 
inspicere  velit,  non  res  publicas,  non  fortunae  casus, 
non  gloriam,  non  eventorum  magnitudinem  inter¬ 
rogare  et  explicare  tentat.  Nihil  ei  agendum  aut  in¬ 
quirendum  superest,  si  tristia  omnia,  bella,  incendia, 
pertes,  memoravit.  Paulatimque  fit,  dum  haec  tan¬ 
tum  miserrima  fata  in  historia  detegere  cupit,  ut 
ipse  sibi  persuadeat  hunc  verum  esse  historiae  aspe¬ 
ctum,  et  tanta,  quam  finxit,  rerum  tristitia  ipse  ter¬ 
reatur.  Quem  quidem  animi  terrorem  vehementer 
expressit,  cum  diceret  :  «  Quorum  ego  tumui  tuosis- 


1  Paul.  Oros.  prooemium . 

«  simum  tempus  ita  mihi  spectare  videor,  quasi  ali— 
«  qua  immensa  castra  per  noctem  de  specula  montis 
a  aspectans,  nihil  in  magni  campi  spatio  praeter 
«  immensos  focos  cernam  *•  »  Et  alio  etiam  loco  : 
u  Ad  haec,  non  Romae  non  tantum  talia  gerebantur, 
«  sed  quaeque  provincia  suis  ignibus  aestuabat  :  et 
«  quod  poeta  praecipuus  in  una  urbe  descripsit,  ego 
u  de  toto  orbe  dixerim  : 

«  Crudelis  ubique 

«  Luctus  ,  ubique  pavor  et  plurima  mortis  imago 1  2.  » 

Hoc  Orosii  consilium  quale  fuerit  manifestius  etiam 
apparet,  si  ejus  historiam  istis  fontibus  conferre  velis 
unde  res  enarrandas  hausit.  Cum  enim  in  Asiae  et 
Macedoniae  historia  Justinum  praesertim  et  Euse- 
bium,  in  roraana  historia  Titum  Livium  secutus 
fuerit,  res  saepe  gravissimas  omittit,  si  modo  cum  ali¬ 
qua  hominum  vel  gloria  vel  felicitate  conjunctae  sint, 
sed  si  qua  pestis  exarserit,  si  quid  mali  in  aliquo 
orbis  loco  evenerit,  subito  arripit,  hisque  evolven¬ 
dis  flebiliter  delectatur.  Quod  praesertim  in  tertio 
libro  deprehendas,  quem  de  septimo  Titi  Livii  libro 
deprompsit.  Interdum  etiam ,  si  quam  Titus  Livius 
calamitatem  memoret ,  videre  est  quanta  cura  Oro¬ 
sius  rem  paucis  verbis  a  Livio  narratam  luctuoso 
sermone  augeat  et  amplificet.  Ut  puta  quum  Titus 
Livius  :  «  Multis  rebus  laetus  annus  vix  ad  solatium 

1  Paul.  Oros.  histor.  lib.  III,  c.  23. 

2  Oros.  histor.  lib.  II ,  c.  5. 

«  unius  mali ,  pestilentiae  urentis  simul  urbem  atque 
«  agros  suffecit;  portentoque  jam  similis  clades 
«  erat  x.  »  Orosius  contra  :  «  Sed,  ut  saepe  dictum 
«  est ,  semper  Romanorum  aut  domesticam  quietem 
«  extraneis  bellis  interpellatam,  aut  externos  eventus 
«  morbis  interioribus  aggravatos,  tantum,  ut  omni- 
«  modis  ingentes  animi  undecumque  premerentur. 
k  Hanc  cruentam  tristemque  victoriam  pestilentia 
«  civitatis  oneravit,  et  triumphales  pompas  obviae 
«  mortuorum  exequiae  polluerunt.  Nec  erat  cui  de 
((  triumpho  gaudium  suaderetur,  cum  tota  civitas 
«  aut  aegris  suspiraret  aut  mortuis 1  2.  » 

Quid  plura?  non  tam  Orosius  historiam  mihi  scri¬ 
bere  videtur,  quam  pro  christiana  fide  causam  for¬ 
titer  dicere.  Ob  id  ipsum  vero  et  vituperandum  et 
landandum  opus  crediderim,  quod  nempe  si  verum 
historiae  spectaculum  non  refert ,  sinceram  certe  et 
candidam  ipsius  saeculi  quo  Orosius  scripsit  imaginem 
exprimit;  nec  profecto  sine  quodam  animi  motu  le¬ 
gendum  est ,  quoties  Orosius  ad  aetatem  suam  con¬ 
vertitur.  Dixerat  Augustinus  :  «  Quae  rabies  extera- 
«  rum  gentium,  quae  saevitia  barbarorum  huic  de 
((  civibus  victoriae  civium  comparari  potest?  Quid 
(c  Roma  funestius,  tetrius,  amariusque  vidit?  Utrum 
u  olim  Gallorum  et  paulo  ante  Gothorum  irruptio- 
«  nem,  an  Marii  et  Syllae,  aliorumque  in  eorum 
a  partibus  virorum  clarissimorum,  tamquam  suorum 

1  Titi  Livii  histor.  lib.  X,  c.  47. 

2  Oros .  histor.  lib.  III  ,  c.  21. 

«  luminum  in  sua  membra  ferocitatem  1 2  ?  »  Haec  op¬ 
time  apud  Augustinum  disputata ;  sed  magis  moveor 
cum  in  historiae  cursu  gradum  subito  sistens  Oro¬ 
sius  ,  narratisque  Gallorum  et  Brenni  irruptionibus, 
territos  ab  imminentibus  Barbaris  et  adversus  Ro¬ 
mam  grassantibus  cives  suos  ut  consoletur,  exclamat: 
«  Ita  autem  quotiescumque  Galli  exarserunt,  totis 
«  opibus  suis  Roma  detrita  est,  ut  sub  praesenti 
«  nunc  concursatione  Gothorum  magis  debeat  me- 
«  minisse  Gallorum  a.  » 

Continuus  ille  Orosii  ad  aetatem  suam  respectus 
non  tantum  delectatione  aliqua  nos  legentes  movet, 
et  quidquid  in  his  libris  falsum  aut  puerile  est,  quasi 
corrigere  valet,  sed  graviores  interdum  scribenti 
cogitationes  videtur  inspirare.  Postquam  enim  tot 
mala,  tot  bella,  tot  calamitates  longius  enarravit, 
hisce  inquietis  temporibus  pacem  eam  opponere 
gaudet,  qua  tum  primum  regnante  Augusto  frui  po¬ 
tuit  orbis  terrarum  3.  Dicere  non  dubitat  hanc  mundi 
quietem  adventui  et  regno  Jesu-Christi  famulatam 
fuisse  4.  Et  si  raro  apud  eum  scribendae  historiae 
artem  et  scientiam  laudaveris,  eloquentiam  certe  ei 
non  deesse  fateberis,  cum  narrat,  ut  uno  tantum  exem¬ 
plo  utar,  Augustum,  ludos  spectantem,  domini  no¬ 
mine  a  populo  salutatum,  hanc  adulationem  repu- 


1  De  Civitate  Dei,  lib.  III,  c.  29. 

2  Oros.  histor.  lib.  III ,  c.  22. 

3  Ibid.,  lib.  III  ,  c.  8. 

4  Ibici,  lib.  YI,  c.  22. 

lisse ,  aclditque  :  «  Eodemque  tempore  hic  ad  quem 
«  rerum  omnium  summa  concesserat,  dominum  se 
«■  hominum  appellari  non  passus  est,  imo  non  ausus, 
«  quo  verus  Dominus  totius  generis  humani,  inter 
«  homines  natus  est  \  »  Cum  ad  Romanos  conver¬ 
titur,  etiam  nunc  falsis  suis  religionibus  implicitos, 
exclamat  Christum  civem  esse  romanum ,  romano 
censui  ascriptum;  in  gaudium  nescio  quid  exardet, 
dicens  :  «  Nec  dubium,  quin  omnium  cognitioni, 
«  fidei ,  inspectionique  pateat,  quod  dominus  noster 
«  Jesus-Christus  hanc  urbem  nutu  suo  auctam  de- 
«  fensamque,  in  hunc  rerum  apicem  provexerit,  cujus 
«  potissime  voluit  esse,  cum  venit,  dicendus  utique 
«  civis  romanus,  census  professione  romani 1  2.  »  Et 
si  quis  dicat  non  vere  eam  esse  christianam  vocem , 
Qrosiumque  non  supremum  illud  bonum  a  religione 
nova  hominibus  allatum  celebravisse,  scilicet  Deum 
non  unius  civitatis,  ut  antea,  civem,  sed  totius  orbis 
regem  ac  patrem ,  omnesque  homines  arcta  cogna¬ 
tione  devinctos,  reperias  tamen  apud  Orosium  rem 
aptissime  explicatam,,  nec  affirmare  dubitaverim 
pulcherrimum  esse  illud  libri  quinti  caput,  quo 
novi  temporis  bona  celebrantur,  una  scilicet  in  toto 
orbe  patria,  una  civitas,  una  religio ;  quoquidem 
nescio  an  aliquid  pulchrius  apud  primos  ecclesiae 
doctores  de  ista  christianae  fidei  universa  (si  liceat 
barbare,  dum  christiane,  loqui, )  fraternitate  cogi- 


1  Oros.  histor.  lib.  VI,  c.  22. 

2  Ibid.,  lib.  VI,  c>  22. 

tatum  sit.  Haec  mihi  transcribere  liceat :  «  Mihi  autem 
«  prima  qualiscumque  motus  perturbatione  fugienti, 

«  quia  de  confugiendi  statione  securo,  ubique  pa- 
«  tria,  ubique  lex  et  et  religio  mea  est;  nunc  me 
«  Africa  tam  libenter  excepit,  quam  confidenter 
«  accessi  :  nunc  me,  inquam,  ista  Africa  excepit 
«  pace  simplici,  sinu  proprio,  jure  communi  :  de 
«  qua  aliquando  dictum ,  et  vere  dictum  est  : 

«  Hospitio  prohibemur  arenae , 

«  Bella  cient,  primaque  vetant  consistere  terra  : 

«  nunc  ultro  ad  suspiciendos  socios  religionis  et  pa- 
«  cis  suce,  benevolum  late  gremium  pandit,  atque  ul- 
((  tro  fessos,  quos  foveat,  invitat.  Latitudo  orientis, 

«  septentrionis  copiositas,  meridiana  diffusio,  ma¬ 
te  gnarum  insularum  largissimae  tutissimaeque  sedes 
«  mei  juris  et  nominis  sunt  :  quia  ad  christianos  et 
«  Romanos,  Romanus  et  christianus  accedo.  Non 
«  timeo  deos  hospitis  mei,  non  timeo  religionem 
«  ejus  nece  mea1  :  non  habeo  talem  quem  pertimes¬ 
ce  cam  locum,  ubi  et  possessori  liceat  perpetrare 
<e  quod  velit,  et  peregrino  non  liceat  adhibere  quod 
te  convenit  :  ubi  sit  jus  hospitis,  quod  meum  non 
<c  sit.  Unus  Deus,  qui  temporibus,  quibus  ipse  inno- 
(t  tescere  voluit,  hanc  regni  statuit  unitatem,  ab 
«  omnibus  et  diligitur  et  timetur.  Eaedem  leges, 
«  quae  uni  Deo  subjectae  sunt,  ubique  dominantur  : 
«  ubicumqueaignotus  accessero,  repentinam  vim  tan- 


1  Necem  meam ,  edit.  Haverkamp. 

«  quam  destitutus  non  pertimesco.  Inter  Romanos, 
«  ut  dixi,  Romanus,  inter  christianos,  christianus, 
«  inter  homines,  homo,  legibus  imploro  rempubli- 
«  cam,  religione  conscientiam,  communione  natu- 
«  ram.  Utor  temporarie  omni  terra  quasi  patria  : 
«  quia  quae  vera  est,  et  illa,  quam  amo  patriam  in 
«  terra  penitus  non  est.  Nihil  perdidi,  ubi  nihil 
«  amavi,  totumque  habeo,  quando  quem  diligo,  me¬ 
et  cum  est.  Maxime  quia  et  apud  omnes  idem  est,  qui 
«  me  non  modo  notum  omnibus,  verum  et  proxi- 
«  mum  facit ;  nec  egentem  deserit,  quia  ipsius  est 
«  terra  et  plenitudo  ejus,  ex  qua  omnibus  omnia 
«jussit  esse  communia.  Haec  sunt  nostrorum  tem- 
«  porum  bona,  quae  in  totum,  vel  in  tranquillitate 
«  praesentium,  vel  in  spe  futurorum,  vel  in  praesa- 
«  gio  communi  non  habuere  majores  :  ac  per  hoc 
«  incessabilia  bella  gesserunt,  quia  mutandarum  se- 
«  dium  communione  non  libera,  persistendo  in 
«  sedibus  suis,  aut  infeliciter  necati  sunt,  aut  tur- 
«  piter  servierunt  *.  » 

Hae  sunt  Pauli  Orosii  in  hoc  tanto  opere  partes, 
qui  nihil  aliud  egit,  nulli  rei  operam  dedit,  nisi  ut 
Augustini  propositum  exsequeretur,  probaretque, 
quod  paganis  quidem  demonstrandum  erat,  non 
temporis  praesentis  calamitates  ultionem  esse  Deorum 
credendas,  nullamque  aetatem  hisce  malis  liberam 
fuisse,  et  dum  Augustini  saepissime  vestigiis  incedit, 
nonnulla  interdum  altius  cogitata  non  sine  ardenti 


1  Oros.  hislor.  lib.  V,  c.  2. 

quodam  veritatis  amore  expressit.  Apud  eum  nec  apta 
rerum  humanarum  narratio,  nec  doctrina  quaedam 
de  universa  historia  aut  de  ea,  quam  Augustinus  su¬ 
spicatus  est,  Dei  gubernatione,  reperienda  est ;  non 
vero  inutilis  fuit  ejus  labor,  cum  primus  hic  sit  liber 
in  quo  sacra  et  profana  historia,  hucusque  separatae, 
conferri  et  in  unum  coire  inceperint ;  ac  licet  Oro¬ 
sius  non  absolutum  prorsus  opus  scripserit,  exem¬ 
plum  tamen  dedit  quod  sequentibus  saeculis  acce¬ 
ptum,  vestigium  quoddam  universae  historiae  in 
media,  quam  vulgo  dicimus,  aetate  servavit,  donec 
imperfectum  nascentis  ecclesiae  laborem  scriptor 
noster  conficiat  et  exsequatur. 

VI. 

Quam  defenderant  Augustinus  Orosiusque  adver¬ 
sus  paganos  summi  Dei  providentiam,  mox  et  ad¬ 
versus  christianos  defendenda  fuit.  Scilicet  viginti 
fere  annis  post  scriptam  ab  Orosio  mundi  historiam, 
non  jam  pagani  tantum  sed  et  ipsi  christiani,  in 
Galliis  presertim,  crebras  barbarorum  irruptiones 
malaque  quibus  humi  affligebatur  imperium  lugen¬ 
tes,  impie  in  Providentiam  invehebantur;  et  sicut 
Augustinus  et  Orosius  adversus  christianae  fidei 
obtrectatores  causam  summi  Dei  egerant,  sic  Salvia- 
nus  episcopus  Massiliensis,  christianos  ipso  jam  dubio 
laborantes  recreare  conatus  est.  Libri  igitur  octo 
quos  de  Gubernatione  Dei  et  de  justo  Dei  prcesenti- 
que  judicio  inscripsit,  ad  eam  infonnandam,  quam 

quaerimus,  philosophicae  cujusdam  historiae  scientiam 
multum  contulere.  Nam  licet  in  Augustino  magis, 
ut  mihi  videtur,  philosophus,  in  Orosio  historicus 
et  temporum  omnium  narrator  eminuerit,  in  Sal- 
viano  autem  christianus  orator  qui  nullum  aliud  sibi 
consilium  proponit,  nisi  ut  ignaros  doceat,  laban¬ 
tes  civium  animos  erigat ,  vitia  ac  pessimam  popu¬ 
lorum  vitam  acriter  vituperet,  licet,  inquam,  eae 
sint  cuique  partes,  Salvianique  labor  minus  ad 
propositum  nostrum  conferre  utilitatis  videatur, 
non  nihil  tamen  egit  is  qui  Providentiae  doctrinam 
iteratis  sermonibus  annuntiatam  tam  firmiter  homi¬ 
num  animis  infixit. 

Haec  est  enim  totius  operis  materia.  Scribit  de 
Deo  et,  sicut  ipse  confidenter  dixit,  Dei  negotium, 
agit  Salvianus  *.  Primo  et  altero  libro  divinam  pro¬ 
videntiam  tantopere  ab  omnibus  incusatam  semper 
praesentem  vigilantemque  ostendere  vult,  et  cum 
ipsi  christiani  minus  jam  fidei  divinis  rebus  adhi¬ 
beant,  eos  non  tantum  religionis  christianae  prae¬ 
ceptis  refellex^e  tentat,  sed  philosophorum  quoque 
paganorum  argumentis  convincere  aggreditur.  Sic 
igitur  incipit  :  «  Incuriosus  a  quibusdam  et  quasi  ne- 
«  gligens  humanorum  actuum  Deus  dicitur,  utpote 
«  nec  bonos  custodiens ,  nec  coercens  malos ,  et  ideo 
«  in  hoc  saeculo  bonos  plerumque  miseros,  malos 
«beatos  esse.  Sufficere  quidem  ad  refellenda  haec, 
«  quia  cum  christianis  agimus,  solus  deberet  sermo 


1  Cujus  negotium  agimus.  De  Gubernatione  Dei,  lib.  II ,  c.  6. 

«  divinus.  Sed  quia  multi  incredulitatis  paganicae 
«  aliquid  in  se  habent  ,  etiam  paganorum  forsitan 
«  electorum  atque  sapientium  testimoniis  delecten- 
«  tur  \  »  Inde  tres  potissimum  res  probare  studet, 
primum  scilicet  praesentem  Deum,  in  nullo  loco 
mundi ,  in  nullo  historiae  tempore  absentem ,  deinde 
mundi  auctorem,  denique  gubernatorem  esse,  judi- 
cem  scilicet  justissimum,  severum  enim  impiis,  et 
innocentibus  gratum. 


Postquam  praesentiam  Dei  celebravit  testimoniis¬ 
que  Scripturarum  confirmavit,  quaerit  num  Deus 
nobis  adesse  voluerit  ut  res  humanas  dedignatus, 
quidquid  in  terris  evenit  superbe  contemneret  : 
«  Absit  hoc ,  exclamat ,  de  piissimo  ac  misericordis- 
«  simo  Deo  credi  ut  ad  hoc  semper  nobis  voluerit 
((  adsistere  ut  nos  majore  fastidio  negligere  videre- 

«  tur  adsistens.  Absit  hoc  scelus  dici .  quod  ergo 

cc  etiam  malo  homini  auferre  non  possumus,  Deo 
«  tollimus;  et  pejorem  pessimis  hominibus  Deum  fa- 
«  cimus ,  qui  ad  hoc  futurum  nobiscum  se  esse  di- 
« xerit  ut  fastidiosius  nos  negligeret,  cum  fuis- 
«  set  3.  »  Allatis  denique  nonnullis  exemplis  et 
Moysis  verbis,  Deum  ubique  praesentem,  regen¬ 
temque  res  humanas,  eum  esse  profitetur  qui  nihil 
nisi  cum  optimo  et  justissimo  judicio  evenire  sinat, 
dicitque  :  «  Quid  est  quod  in  his  omnibus  non  sit  ? 
«  Vis  videre  rectorem  ?  Ecce  et  praesentia  corrigit  et 


1  De  Gubernatione  Dei ,  lib .  I,  c.  1. 

«  futura  disponit.  Vis  videre  severum  judicem  ?  Ecce 
«  noxios  punit.  Vis  videre  justum  et  pium  ?  Ecce  in- 
«  nocentibus  parcit.  Vis  videre  in  omnibus  judicem  ? 
«  Ecce  ubique  judicium  est.  Nam  et  ut  judex  arguit, 
aet  ut  judex  regit.  Judex  promit  sententiam,  ju- 
((  dex  noxios  perimit,  judex  innoxios  muneratur  \  » 
Ita  ut  ex  illa  disputatione  conficiatur  Deum,  ut  ipse 
saepius  scribit,  et  contemplatorem  sollicitissimum  et 
gubernatorem  piissimumet  justissimum  judicem  esse. 

Haec  est  totius  operis  quasi  praeparatio.  Qua  defun¬ 
ctus,  ad  praesentia  temporis  sui  mala  festinat,  obje¬ 
ctionibusque  contra  justam  Providentiam  allatis  re¬ 
spondere  vult,  quarum  haec  in  isto  saeculo  frequentius 
proferebatur  :  ((  Cur  melior  multo  sit  barbarorum 
((  conditio  quam  christianorum;  cur  inter  hos  ip- 
«  sos  quoque  sors  bonorum  durior  quam  malorum.  » 
Talia  querentibus  respondere  potest,  ut  ipse  de¬ 
clarat  :  «  Homo  sum  ,  non  intelligo,  secreta  Dei  in- 
((  vestigare  non  audeo  et  ideo  etiam  attentare  formi- 
((  do  :  quia  et  hoc  ipsum  genus  quasi  sacrilegae 
((  temeritatis  est,  si  plus  scire  cupias  quam  sina- 
«  ris 1  2.  »  Addit  tamen  non  prorsus  vetuisse  Deum 
nos  quaedam  de  ejus  judicio  cognoscere  quae  dete¬ 
gere  non  dubitabit ;  scilicet  ad  propositum  suum  ac¬ 
cedit  ,  quod  in  hoc  totum  est  ut  christianos  peccan¬ 
tes  vehementer  increpare  possit.  Poscunt  nempe 
Romani  cur  barbaris  infeliciores  sint,  cur  a  Deo  de- 

1  De  Gubernatione  Dei y  lib.  I,  c.  12. 

2  Ibib.,  lib.  III,  c.  1. 

relicti,  cur  a  gentibus  sacra  falsa  colentibus  debellati. 
Nempe  quia  re  ipsa  pejores  sunt ,  quia  omnibus  vi¬ 
tiis  polluti,  quia  christianorum  nihil  nisi  nomen 
habent,  ac  turpissimae  vitae,  quam  et  ipsi  pagani  hor¬ 
rent,  sese  dederunt.  Inde  liberrima  illa  sequitur  ro- 
mani  luxus,  vitiorum,  libidinum,  teterrimae  cujusque 
pravitatis  descriptio.  Galliam,  Aquitaniam,  Hispa¬ 
niam,  Africam  imprimis  percurrit  ardens  et  vehe¬ 
mens  iste  vitiorum  accusator;  ubique  socordiam, 
ubique  ignaviam  animi,  effrenatas  voluptates,  licen¬ 
tiam  incredibilem  aspicit,  ita  ut  clades  iMae  et  impe¬ 
rii  universa  profligatio,  quam  christiani  tanquam 
incuriosae  Providentiae  signum  impie  audent  conque¬ 
ri,  judicium  ipsum  Dei  justissimum  videatur.  Urbem 
illam  increpat  artibus  et  doctrinis  nobilem ,  nunc 
ignavissimis  voluptatibus  deditam  :  Trevisensem 
nempe  populum ,  oppugnantibus  muros  barbaris  , 
nihil  nisi  libidines  suas  curantem;  duces  urbis,  chris- 
tianos  senes ,  tabulae  opimae  accumbentes ,  urbe  cras 
oppugnanda;  et  mox,  vastatis  non  ita  pridem  moeni¬ 
bus,  plebem  circenses  et  spectacula  poscentem  : 
«  Ubi,  inquit,  ubi,  quaeso,  exercenda?  A11  super  busta 
«  et  cineres ,  super  ossa  et  sanguinem  perempto- 
«  rum  1  ?  »  In  Aquitanorum  deinde  corruptionem 
invehitur;  luxuriem  non  populi  tantum,  sedet  chris¬ 
tianorum  sacerdotum ,  luxuriem  exsecrandam  e  So- 
domo  illatam  ,  exhorret ,  barbaros  vero  castos 
celebrat,  et  tanquam  judicium  Dei  pronuntiare  et 

explicare  velit,  exclamat  :  «  Et  miramur  si  terrae 
«  vel  Aquitanorum  vel  nostrorum  omnium  a  Deo 
«  barbaris  datae  sint,  cum  eas  quas  christiani  pollue- 
«  rant  fornicatione,  nunc  mundent  barbari  casti- 
«  tate  1  ?  » 

Heynius,  ut  obiter  dicam,  in  scriptiuncula  qua¬ 
dam2  de  ingenio  et  doctrinis  Salviani,  eam  summae 

Providentiae  demonstrationem,  severius,  nisi  fallor, 

0 

vituperat,  cum  hic  disputationem  philosophicam  ar¬ 
gumentaque  aptius  distributa  nimis  desideret.  Con¬ 
siderandum  enim  quod  jam  dictum  est,  Salvianum 
non  hic  philosophi  partes  agere,  sed  oratoris  qui 
saeculi  sui  pravitatem  imprimis  castigare  velit.  Quod 
vero  eam  doctrinam  spectat,  quam  apud  historicos 
quaerimus,  de  Dei  gubernatione,  quis  eat  inficias  ne¬ 
minem  fortasse  plus  ad  eam  consecrandam  contulisse 
quam  Salvianum?  illa  ipsa  parum  philosophica, 
quam  vituperat  Heynius,  malorum  imperii  romani 
explicatio,  ad  celebrandum  Deum  mundi  guberna¬ 
torem  magis  valebat;  nam  etsi,  ut  labantis  imperii 
totque  cladium  rationem  redderet,  eam  ignaviam, 
eam  animorum  socordiam  memorare  potuerit,  nulla 
alia  tantorum  malorum  causa  est  nisi  Deus  ipse  cujus 
judicium  justissimum  tam  manifeste  apparet.  Haec  est 
enim  doctrina  quam  quaeque  istius  operis  pagina 
refert :  «  Si  ergo,  inquiunt,  respicit  res  humanas 
«  Deus,  si  curat,  si  diligit,  si  gubernat,  cur  nos  in- 

1  De  Gubernatione  Dei ,  lib.  VII ,  c.  6. 

2  Opuscula  academica ,  t.  VI, 

«  firmiores  omnibus  gentibus  et  miseriores  esse  per- 
u  mittit?  cur  vinci  a  barbaris  patitur?  cur  juri 
((  hostium  subjugari?  brevissime,  ut  jam  ante  dixi, 
«  ideo  nos  perferre  haec  mala  patitur,  quia  meremur 
«  ut  ista  patiamur1.»  Nullum  aliud  argumentum 
affert,  una  ea  est  demonstratio,  sed  quae,  toties  et  tam 
fortiter  repetita,  non  parum  proficere  debuit  ad  con¬ 
firmandam  de  gubernatione  Dei  doctrinam.  Sive  de 
praesentibus  malis,  sive  de  antiquis  reipublicae  ro- 
manae  victoriis  loquatur,  ubique  apparet  constans 
illa  in  Deum  providentem  et  judicem  fides  :  «  Scio 
«  posse  hoc  loco  subjici,  hinc  maxime  probari  quod 
«  non  respiciat  res  humanas  Deus,  quia  cum  Romani 
«  quondam  pagani  et  vicerint  et  regnaverint,  nunc 
«  christiani  et  vincantur  et  serviant.  Sufficere  qui- 
cc  dem  ad  confutationem  objectionis  istius  poterant 
«  illa  quae  dudum  de  cunctis  fere  paganis  gentibus 
«  dicta  sunt,  id  est,  magis  peccare  eos  qui  scientes 
«  negligant  legem  Dei ,  quam  qui  non  faciant  ne- 
«  scientes.  Sed  tamen,  si  Deus  annuerit,  cum  ad  eam 
«  negotii  partem  accesserimus,  ut  de  veteribus  Ro- 
«  manis  aliqua  dicantur,  evidenter  divino  munere 
«  adprobabimus  tam  justum  tunc  erga  illos  fuisse 
u  Domini  favorem,  quam  nunc  erga  nos  justam  seve- 
«  ritatem,  tam  dignum  illud  fuisse  quod  Romanos 
a  tunc  Deus  auxilio  suo  extulit,  quam  nunc  dignum 
i?  esse  quod  punimur....  a  »  Nullum  quidem  in  toto 

i  ! 

opere  argumentum  invenias,  ut  saepe  apud  Augusti¬ 
num,  de  continua  et  longius  provisa  rerum  huma¬ 
narum  ad  finem  quemdam  administra tione.  Semper 
praesens  Dei  judicium ,  poena  aut  renumeratio  prae¬ 
sens  proclamatur.  Sed  hanc  doctrinam  nusquam 
fortius  consecratam  videas ;  ita  ut  confidentissime 
dicere  potuerit  se  Dei  negotium  egisse.  Nam  cum 
barbari  Europam  invaderent,  mox  bellis  atrocibus 
vastandam ,  disciplinis  omnibus  spoliandam ,  in  hoc 
antiquae  scientiae  naufragio  eam  saltem  doctrinam 
servavit  quam  incipientibus  mediae  aetatis  saeculis 
transmitteret,  de  Dei  providentia  et  judicio.  Cum 
barbarorum  irruptione  admonitus,  verba  sanctarum 
Scripturarum  recordatur  :  «  Adducet  Dominus  super 
«  te  gentem  de  longinquo,  et  ungulis  equorum  suo- 
«  rum  omnes  plateas  tuas  conculcabunt,  et  populum 
«  tuum  gladio  interficient ;  »  exclamatque  :  «  Com¬ 
et  pleta  ergo  in  nos  sunt  omnia  quae  dixit  sermo  di- 
((  vinus,  et  vim  verborum  coelestium  luit  poena 
«  cunctorum  »  Dei  in  regenda  historia  partes 
cognovit,  et  tam  firmiter,  iteratis  veluti  ictibus,  in 
territis  hominum  animis  impressit,  ut  ea  doctrina, 
ab  Augustino  sublimius  inchoata ,  in  Orosii  historiis 
recepta,  mox  vero  barbarorum  irruptionibus  judi¬ 
cioque  Dei,  quod  Salvianus  explanavit,  fortius  con¬ 
firmata  ,  trans  mediam  aetatem  ad  nos  pervenire  po¬ 
tuerit  a. 

1  De  Gubernatione  Dei ,  lib.  YIJ ,  c.  7. 

2  Addendum  quoque  est,  ne  quid  omissum  maneat,  poetae 
ignoti  testimonium  qui  hisce  temporibus  carmen  de  divina  Pro- 

VII. 


Cum  Augustinus,  Orosius,  Salvianusque,  illam 
de  gubernatione  Dei  doctrinam,  paulatim,  pro  suis 

videntia  scripsit.  Cum  christianis  parentibus  natus  esset,  mox 
libidinibus  deditus,  fidem  suam  deseruerat ;  sed  urbe  sua  a  Gothis, 
aut,  ut  eos  vocat,  a  Getis  capta  et  direpta,  cum  civibus  suis 
medios  inter  currus  praidamque  abductus  est.  Eo  tempore  ad  reli¬ 
gionem  christianam  rediit,  et  paucis  elapsis  annis,  cum  istae 
calamitates  quibus  castigatus  ad  meliorem  frugem  sese  recepe¬ 
rat ,  aliis  argumentum  fieret  cur  Providentiam  incusarent,  car¬ 
men  illud  scripsit  quo  eam  ,  quam  negabant,  Providentiam  cele¬ 
braret. 

Cum  iisdem  fere  temporibus  ,  quibus  Salviani  opus ,  anno 
scilicet  416,  ut  quibusdam  placet  ( Histoire  litteraire  de  la 
France ,  t.  II ,  p.  76) ,  anno  vero  431  aut  451,  si  recentioribus 
scriptoribus  fidem  adhibeas  (  Baehr  ,  die  Christlichen  Dichter 
und  Geschichtsclireiber  Roms.  Carlsruhe,  1836.  S.  65)  hoc  car¬ 
men  scriptum  fuerit ,  haud  mirum  si  eaedem  fere  in  eo  senten¬ 
tiae,  quae  in  Salviano,  reperiantur.  Incipit  poeta  memorans  quae 
sint  in  Providentiam  querelae  : 

Nec  parcunt  quidam  turbatam  incessere  mentem 
Linguarum  et  jaculis  saucia  corda  petunt. 

Dic  ( aiunt  )  causas ,  qui  rerum  homiuumque  labores 
Arbitrio  credis  stare  regique  Dei  : 

Quo  scelere  admisso  ,  pariter  periere  tot  urbes  ? 

Tot  loca,  tot  populi,  quid  meruere  mali? 

Si  totus  gallos  sese  effudisset  in  agros 
Oceanus ,  vastis  plus  superesset  aquis. 


Quid  pueri  insontes,  quid  commisere  puellae, 
Nulla  quibus  dederat  crimina  vita  brevis? 
Quare  templa  Dei  licuit  popularier  igui  ? 

Cur  violata  sacri  vasa  ministerii  ? 

quisque  viribus ,  explanaverint,  qui  igitur  factum 
est ,  ut  nullus  inter  hos  scriptores  historiam  aliquam 


Non  honor  innuptas  devotae  virginitatis , 

Nec  texit  viduas  relligionis  amor. 

Ipsi  desertis  qui  vitam  ducere  in  antris 
Suerant,  laudantes  nocte  dieque  Deum, 

Non  aliam  subiere  necem,  quam  quisque  prophanus  : 
Idem  turbo  bonos  sustulit  atque  bonos. 


Verum  haec  sub  belli  sileantur  turbine  gesta  , 
Confusis  quoniam  non  fuit  ordo  malis , 

Forte  etenim  placidas  res  mundi ,  et  tempora  pacis 
Arbitra  dignetur  cernere  cura  Dei. 

Si  cunctos  annos  veterum  recolamus  avorum  , 

Et  quidquid  potuit  nostra  videre  dies; 

Maximus  injustis  locus  invenietur  in  orbe  , 
Oppressis  autem  pars  prope  nulla  bonis. 


Talia  cum  facilis  vulgi  sparguntur  in  aures, 

Quam  multis  rudibus  lingua  maligna  nocet  ? 

Nec  tantus  dolor  est  Scythicis  consumier  armis  , 

Quantus  ab  infidis  cordibus  ista  seri. 

Prome  igitur  sanctis  coelestia  tela  pharetris  ; 

Et  medicis  hostem  confice  vulneribus. 

Forte  aliqui  poterunt  errorum  evadere  noctem , 

Inque  viam,  visa  luce,  referre  pedem. 

At  ne  sermo  moram  patiatur  ab  impare  versu , 

Heroi  numeris  porrige  pentametrum. 

Tum ,  postquam  contendit  Deum  esse,  eum  res  humanas  curare 
profitetur  : 

....  Omnem  autem  hanc  molem  qui  condidit,  ipse 
Et  regit ,  utque  nihil  non  ortum  sumpsit  ab  illo , 

Sic  nibil  est  quod  stare  queat,  factore  remoto. 

Nam  qui  pigra  Deo  dant  otia ,  credo  ,  verentur 
Ne  curae  intentum  vigiles  durique  labores 
Conficiant ,  et  tanta  simul  non  explicet  unus, 

condiderit,  ubi  haec  rerum  humanarum,  Providen¬ 
tia  regente,  administratio,  nec  tantum  judicium  Dei 
praesens,  ut  ait  Salvianus,  sed  voluntas  quaedam 
suprema  res  ad  finem  longe  praevisum  deducens ,  su¬ 
blimi  quodam  modo  appareret?  Jam  antea  dixi  pri¬ 
mos  ecclesiae  doctores  maturius  hoc  opus  aggressos 
fuisse,  quam  ut  prorsus  ab  iis  effici  potuisset;  duabus- 
que  praesertim  de  causis,  rem  iis  difficillimam  (ne 

O  mersi  in  tenebras  divinique  ignis  inanes , 

Et  plus  corporeis  oculis  quam  mente  videntes  ! 


Effluit  aetas 

Ac  venit,  et  spectant  genita  ac  gignentia  finem  : 

Ille  manet,  simul  acta  tenens  et  agenda,  futuris 
Ulterior,  tum  praeteritis  prior  :  omnibus  unus 
Praesens,  et  solus  sine  tempore  tempora  condens. 

Declarat  demum  in  futura  vita  mercedes  bonis ,  malis  poenas 
distribui ,  sed  et  in  hac  praesenti  vita  jam  apparere  Dei  regnum 
j ustamque  providentiam  : 

Multa  tamen  mundum  per  saecula  cuncta  regentis 
Justitiae  documenta  dedit  :  dum  maxima  bellis 
Regna  quatit ,  dum  saepe  urbes  populosque  potentes 
Exhaurit  morbis  ,  cremat  ignibus  ,  obruit  undis  : 

Dumque  inopes  ditat,  dejectos  elevat,  auctos 
Imminuit,  solvit  vinctos,  subigitque  superbos. 

Nec  vero  lioc  nisi  cum  magna  ratione  putandum  est 
Accidere,  ut  quoties  iram  experiuntur  iniqui, 

Supplicia  insontes  videantur  obire  nocentum. 

Multa  quidem  semper  mundo  communia  in  isto 
Indignos  dignosque  manent  :  sol  omnibus  idem  est , 

Idem  imber,  pariter  subeuntur  frigora  et  aestus. 


De  Providentia  divina  incerti  auctoris  carmen,  apud  sancti 
Prosperi  opp.,in-fol.  Paris,  1711,  p.  786-824. 

quid  gravius  dicam)  fuisse  existimaverim,  primum 
quod  non  magnam  satis  historiarum  seriem  prae  se 
in  promptu  haberent,  unde  aliquis  ordo  divinus  in 
lucem  proferretur,  deinde  quod  contra  paganos 
obluctari  coacti  materiam  non  tranquille  et  graviter, 
ut  decebat,  sed  tanquam  causae  suae  defensores, 
acrius  quam  diligentius  tractaverint. 

Addebat  insuper  incommodi  aliquid,  quod  Deo 
forsan  plus  aequo  tribuerent,  et  quidquid  humanum 
est,  prudentiam  in  consilio,  in  agendo  fortitudinem, 
ignaviam,  socordiam,  causas  omnes  bonae  malaeque 
fortunae  negligerent.  Superius  jam  dictum  est  scri¬ 
ptores  historiae,  apud  veteres,  nihil  fere  Deo  in  rebus 
humanis,  in  historiae  eventis  tribuisse.  Pulcherrima 
quidem  est  Polybii  de  tractanda  historia,  de  intelli- 
gendis  fortunae  casibus,  doctrina,  cum  nulli  auxilio, 
nulli  superae  administrationi  confidat,  sed  hominem 
tantum,  scilicet  animum,  voluntatem,  fortitudinem, 
in  rebus  terrestribus  imperantem  celebret.  In  tali 
explicandae  historiae  ratione,  nescio  quae  viget stoica 
virtus,  qua  sublimius  efferuntur  animi  vires.  Si  vero 
nos  ad  totam  mundi  historiam  convertimus,  fieri 
non  potest  quin  Dei  partes  in  hoc  tanto  opere  desi¬ 
derentur,  credamusque  nimiam  hanc  esse  veterum 
historicorum  fiduciam,  nimium  superae  administra- 
tionis  contemptum.  Cum  igitur  quidam  nascentis 
ecclesiae  doctores  hanc  de  gubernatione  Dei  doctri¬ 
nam  primum  introspicere  sibi  visi  sunt ,  tanto  lumi¬ 
ne  capti  nihil  jam  nisi  Deum  in  historia  contemplati 
sunt.  Humanum  genus  quod  tantopere  sibi  apud  Po- 

lybiiim  confidebat ,  ante  christianorum  Deum  se 
submisse  inclinavit ,  jura  sua  abjecit;  ita  ut  scripto¬ 
res  illi  Deo  tantum  divinisque  rebus  intenti,  nullum 
jam  sensum,  nullam  fere  intelligentiam  eventorum 
habuerint. 

Sic  profecto  intelligitur  quare  tam  imperfectum 
sit  apud  eos  quidquid  ad  historiam  proprie  attinet. 
Laus  vero  illis  ea  debetur,  quod  hanc  opinionem  fir¬ 
miter  in  animis  hominum  constituerint,  scilicet  im¬ 
perium  quoddam  superius  a  Deo  de  rebus  humanis 
exerceri;  quae  sit  ea  administratio,  quid  ei  conce¬ 
dendum  sit,  quae  sint  denique  justae  certaeque  divini 
rectoris  partes,  non  aptissime  quidem  delineaverunt, 
nec  perfecte  unquam  hoc  humanae  menti  cog¬ 
noscere  continget.  Si  quid  ergo  in  his  studiis  natura 
incertum  sit,  longe  incertior  res  apud  eos  erit,  cum 
quidquid  humanum  sit  negligatur  ,  falsamque  ne¬ 
cessario  historiae  imaginem  referant.  Sed  hoc,  in¬ 
quam,  eminent,  quod  doctrinam  aliquam  novam  a 
religione  christiana  allatam  litteris  consecravere ; 
Augustinus  altiori  quodam  modo,  dum  philosophi¬ 
cam  historiae  intelligentiam  adhuc  incertam  sed  vas¬ 
tis  tamen  lineamentis  conclusam  suspicatur ,  in- 
numeramque  eventorum  humanorum  varietatem 
velut  in  unum  redigit,  exstructis  duabus  illis  terrae 
coelique  civitatibus,  quae  omnem  sacrae  aut  profanae 
historiae  evolutionem  comprehendunt ;  Orosius  dum 
historiam  omnium  populorum  a  mundo  creato  enar¬ 
rat,  doctrinamque  ab  Augustino  inventam,  exemplo 
confirmare  tentat ;  Salvianus  vero  dum  praesentem 

ubique  Deum,  rerumque  terrestrium  sollicitissimum 
contemplatorem  ac  justissimum  judicem  tam  vehe¬ 
menter  clamat.  Licet  igitur  nullus  inter  eos  opus  il¬ 
lud  aedificaverit,  materiam  certe  aedificando  attule¬ 
runt,  effecerun tque ,  quod  sane  gravissimum  est,  ut 
ea  doctrina,  quamvis  mediae  aetatis  tenebris  involu¬ 
ta,  non  omnino  evanesceret;  namque  his  testimoniis 
instructa,  eam  Providentiae  divinae  doctrinam  serva¬ 
bunt  sequentia  saecula,  et  licet  in  hoc  studio  minus 
profecerint,  scribendae  tamen  universae  historiae  sem- 
per  operam  dabunt.  Jejuna  quidem  et  imperfecta 
sunt  ea  historica  opera  quae  media  aetas  produxit, 
nec  tamen  adeo  contemnenda  sunt,  cum  per  ea  ali¬ 
quid  de  hisce  doctrinis  transmissum  fuerit.  In  libro 
quem  scripsit  Beda  Venerabilis  de  sex  cetatibus  mun¬ 
di,  Augustini  et  Orosii  vestigiis  incedit,  et  ipse  exem¬ 
plum  fit  omnibus  sequentium  temporum  scriptori¬ 
bus,  qui  universam  historiam  scribere  tentabunt, 
Frecuipho  scilicet  et  multis  aliis  quorum  vix  recor¬ 
dari  nomina  necesse  est.  Id  pariter  animadvertendum 
est  apud  tot  chronicorum  scriptores,  qui,  sive  civita¬ 
tis,  sive  regni  cujusdam  facta  enarrent,  res  semper  a 
prima  origine  repetentes,  usque  ad  creatum  mundum 
ascendunt.  Quae  testimonia  quantuli  sint  nemo  pro¬ 
fecto  nescit,  sed  in  his  tamen  cernimus  lucem  quam¬ 
dam  nondum  exstinctam  doctrinae  illius,  quam  ec¬ 
clesiae  doctores  attulerant,  quaeque  per  scriptorem 
nostrum  factum  est  ut  nunquam  possit  evanescere. 

Cum  enim  doctrinam  informaverint  Augustinus , 
Orosius,  Salvianusque,  testimonium  vero  absolutum 

non  produxerint,  nec  facile ,  ut  diximus,  Ilis  tem¬ 
poribus  producere  potuerint ,  parum  scilicet  faven¬ 
tibus  christianorum  paganorumque  disputationibus ; 
si  nunc  tempus  veniat  quod  his  studiis  melius  favere 
possit,  si  veniat  aetas  jam  non  certaminibus  turbata, 
quae  christianam  lidem  jam  non  adversus  paganos 
reluctantes  defendat,  sed  plane  ab  omnibus  acceptam 
celebret,  in  qua  denique  nulla  sit  conditio,  sicut  an¬ 
tea  ,  cur  tale  id  studium  deliciat,  si  illa,  inquam, 
aetas  venerit,  surgere  poterit  aedificium  illud  cujus 
materiam  primi  ecclesiae  scriptores ,  pro  sua  quisque 
parte,  comparaverunt;  perficiet  Ludovici  decimi 
quarti  aetas  quod  non  potuit  quartum  saeculum ,  et 
haec  erit  meldensis  episcopi  gloria  ut  inchoatum  ab 
Augustino  opus  absolvat. 

Ad  librum  igitur  de  Universa  Historia  ,  perveni¬ 
mus  in  quo  omnia  mirari  possumus  quae  apud  pri¬ 
mos  eos  doclores  desideravimus.  Quidquid  apud  eos 
reperimus  et  apud  auctorem  nostrum  reperiemus, 
sed  quanto  sublimius,  quanto  fortius,  nec  jam  incerto 
modo  delineatum,  sed  certissima  fide  et  auctoritate 
confirmatum !  Mutuatus  quidem  fuisse  videtur  ab 
Augustino  duas  quas  celebrat  hipponensis  episcopus 
civitates,  cum  omnem  historiam  in  duas  quoque 
partes  distribuit,  quarum  altera  religionem ,  altera 
regna,  populos,  terrestria  denique  imperia  ample¬ 
ctitur;  submittitur,  sicut  apud  Augustinum,  divinae 
civitati  terrena  civitas  ;  imperat  religio ;  hic  est  de¬ 
mum  historiae  impositus  finis  ut  perpetuo  semperque 
crescenti  triumpho,  civitas  illa  divina,  corruentibus 

undique  vicissim  terrae  civitatibus,  confirmetur. 
Haec  est  eadem  amborum  doctrina ,  sed  quanto  apud 
meldensem  episcopum  sublimior!  Hoc  ab  Augu¬ 
stino  imitatus  est,  sed  quanta  ingenii  vi  rem  sibi 
propriam  fecit,  quam  ab  antiquo  doctore  transmis¬ 
sam  acceperat!  Latent  enim  interdum  apud  Augusti¬ 
num  eae  sententiae ,  multis  et  inconditis  saepius  orna¬ 
mentis  involutae,  quae  in  libro  de  Universa  Historia 
materiam  omnem  amplectuntur.  Jacebant  hinc  inde 
apud  Augustinum  lapides,  marmor,  aes  et  aurum  : 
nunc  aedificata  domus  apparet. 

Ab  Orosio  exemplum  universae  historiae  scri¬ 
bendae  accepit,  per  mediam  aetatem  jam  transmis¬ 
sum.  Nec  dicere  quidem  necesse  existimo,  quantum 
in  hac  narratione  omnes  antecessores  suos  superave¬ 
rit.  Non  enim  minus  miranda  mihi  prima  pars  vide¬ 
tur,  quam  secunda  illa  et  tertia  pars,  quibus  religio  et 
imperia  cum  tanta  scribendi  magnificentia  celebran¬ 
tur.  Non  propositum  mihi  est  inquirere  quid  pro 
chronologia  auctor  effecerit,  qui  ab  Orosio  differat, 
num  ab  eo  potius  exemplum  sumpserit  quam  a  re- 
centioribus  chronologiae  universae  tabulis,  quae  apud 
Tursellinum,  exempli  gratia,  aut  Petavium  occur¬ 
runt.  Res  est  inter  eruditos  disputanda.  Sed  quantum 
ab  Orosio  scriptor  noster  differat,  si  rapiditatem  nar¬ 
rationis,  si  rerum  delectum  qui  apud  Orosium  nul¬ 
lus  est  aut  indiligens,  atque  ad  praesentis  causae  utili¬ 
tatem  ,  non  ad  historiae  veritatem  accommodatus , 
si  eventorum  cognationes ,  totius  denique  historiae 
vinculum  attendere  velis,  non  probatione  eget.  Pa- 

ginam  tamen  apud  Orosium  notare  licet,  auctoris 
nostri  sententiis  satis  similem  :  animadvertit  saepe 
Orosius  post  tot  et  tam  dira  bella ,  pacem  repente  in 
toto  orbe  factam ,  nascente  Christo ;  laetitia  singu¬ 
lari  perfunditur  cum  hanc  pacem  narrat ,  tam  diu 
desideratam,  et  jussu  Dei,  Christo  adveniente ,  ubi¬ 
que  factam  :  «  Igitur  eo  tempore,  inquit,  id  est  eo 
«  anno  quo  firmissimam  verissimamque  pacem  ordi- 
«  natione  Dei  Caesar  composuit,  natus  est  Christus  : 
«  cujus  adventui  pax  ista  famulata  est,  in  cujus  ortu 
((  audientibus  hominibus  exsultantes  angeli  cecine- 
«  runt :  Gloria  in  excelsis  Deo  et  in  terra  pax  homi- 
«  nibus  bonae  voluntatis  *.  »  Et  alio  etiam  loco  : 
«Qui  annus,  quantis,  quam  novis,  quamque  inusi- 
«  tatis  bonis  abundaverit,  satis,  etiam  me  non  profe- 
«  rente ,  compertum  haberi  arbitror,  toto  terrarum 
a  orbe  una  pax  omnium,  non  cessatione,  sed  aboli- 
(( tione  bellorum,  clausae  Jani  gemini  portae,  exstir- 
«  patis  bellorum  radicibus  a...  »  Idem  dixit  quoque 
scriptor  gallicus,  et  rem  ab  Orosio  longius  memora¬ 
tam,  rapido ,  ut  solet,  et  eloquenti  dicto  exprimit : 
cc  Yictorieux  par  mer  et  par  terre ,  il  ferme  le  temple 
«  de  Janus.  Tout  1’univers  vit  en  paix  sous  sa  puis- 
«  sance,  et  Jesus-Christ  vient  au  monde  3.  » 

Aliam  sententiam  notavi  quae  et  apud  Augustinum 
occurrit,  scilicet  imperium  romanum  secretis  Dei 
consiliis  paratum  fuisse,  ut  omnibus  gentibus  sub 

1  Oros.  histor.  lib.  VI,  c.  22. 

2  Ibid.,  lib.  VII ,  c.  2. 

3  Bossuet,  Discours  sur  VHist.  uniuers.,  Ire  part,  9e  epoque. 

una  ditione  coactis  facilior  christianae  fidei  per  totum 
orbem  aditus  pateret.  Non  levis  momenti  hanc  Au¬ 
gustini  opinionem  esse  crediderim ,  in  qua  Provi¬ 
dentiae  non  tantummodo  praesentia  gubernantis  sed  e 
longinquo  rationes  suas  praeparantis  doctrina  conti¬ 
netur.  Raro  apud  Orosium  aut  Salvianum  tale  quid¬ 
quam  occurrit ,  cum  de  praesenti  semper  admini- 
stratione  Dei ,  nunquam  de  secretis  et  remotioribus 
Dei  consiliis  agant.  Hanc  sententiam  crebro  scriptor 
gallicus  usurpavit  :  «  Dieu ,  qui  avait  resolu  de  ras- 
(f  sembler  dans  le  meme  temps  le  peuple  nouveau,  de 
((  toutes  les  nations,  a  premierement  reuni  les  terres 
«  et  les  mers  sous  ce  meme  empire.  Le  commerce 
«  de  tant  de  peuples  divers ,  autrefois  etrangers  les 
w  uns  aux  autres,  et  depuis  reunis  sous  la  domina¬ 
re  tion  romaine,  a  ete  un  des  plus  puissants  moyens 
«  dont  la  Providence  se  soit  servie  pour  donner 
«  cours  a  PEvangile » 

Si  haec  illi  cum  Orosio  et  Augustino,  quos  tanto¬ 
pere  superavit,  communia  sunt,  a  Salviano  quo¬ 
que  multa  accepit  quae  majora  faceret.  Ab  Augustino 

1  Dis  cours  sur  VHist.  univers.,  IIIe  part.,  chap.  ler.  Vide 

etiam  Mcditations  sur  VEvangile  :  «  Dans  le  dessein  que  vous 
«  aviez  de  former  votre  figlise ,  en  la  tirant  des  gentils  ,  vous 
«  aviez  prepare  de  loin  1’empire  romain  pour  la  recevoir.  Un  si 
»c  vaste  empire ,  qui  reunissait  tant  de  nations ,  etait  destine  a 
«  faciliter  la  predication  de  votre  fivangile,  et  lui  donner  un 
«  cours  plus  libre.  II  vous  appartient ,  6  Seigneur  !  de  preparer  de 
«  loin  les  cboses,  et  de  disposer  pour  les  accomplir  des  moyens 
«  aussi  doux  qu’il  y  a  de  force  dans  la  conduite  qui  vous  fait 
«  venir  a  vos  lins. »  Lxxue  jour. 

doctrinam ,  ab  Orosio  temporum  narrationem ,  a 
Salviano  autem  sententias  de  justissimo  Dei  judicio 
sumpsisse  videtur,  et  hic  ut  semper  proprium  sibi 
fecit  quidquid  tractavit.  Quod  super  cives  suos,  pro 
tot  flagitiis  castigatos,  Dei  judicium  pronuntiavit  Sal- 
vianus,  pronuntiat  quoque  meldensis  episcopus,  for¬ 
tiori  quidem  ac  multo  magis  horrenda  voce ,  cum 
non  tantum  tempus  quoddam,  sed  omnia  saecula, 
omnia  imperia,  res  denique  humanas  ab  initio 
mundi,  Deo  approbante,  judicare  videatur. 

Ne  in  vituperationem  veniam,  si  nihil  amplius  de 
tanta  illius  operis  magnitudine  addiderim.  Non  enim 
mihi  negotium  est  tantum  librum  laudare ,  nec  res 
profecto  nova  aut  necessaria  foret ;  mihi  hoc  unum 
propositum  est,  ut,  quae  sint  hujus  aedificii  antiquae 
materiae,  qui  operis  fontes,  quae  origines,  inquiram. 
Nunc  igitur,  licet  nonnulla  forsan  insuper  adjicienda 
fuissent,  me  tamen,  ni  fallor,  nihil  grave  atque  utile 
oblitum  fuisse  existimarim,  si  ultimam  hanc  senten¬ 
tiam  exposuerim.  Scilicet  diximus  Augustinum  Oro- 
siumque,  in  tractanda  historia,  magis  Dei  quam 
hominis  partes  curavisse,  omnia  apud  eos  ad  Deum 
respicere,  nihil  fere  causis  vere  humanis  concedi, 
unde  factum  est  ut,  Deo  ubique  apparente  et  replente 
omnia,  ad  nihilum  historia  redigatur.  Ea  est  vero 
amplissima  scriptoris  nostri  praecellentia,  quod,  licet 
Dei  providentiam  non  magnificis  minus  sententiis 
profiteatur,  nunquam  tamen  homini  nimium  detra¬ 
hat,  ita  ut  tum  primum  in  christianis  litteris  rursus 
appareat  ea,  de  qua  superius  egimus ,  veterum  histo- 

ricorum  doctrina,  qua  res  humanae,  humanis  causis, 
fortitudine,  patientia,  politicis  virtutibus  explanan¬ 
tur.  Et  licet  ille,  apud  meldensem  episcopum,  Deus  im¬ 
peria  constituat  et  regibus  concedat,  resque  humanas 
secundum  sua  consilia  ad  finem  certum  deducat,  omnes 
tamen  eventus  ex  hominum  voluntate  prodeunt :  «Car 
«  cememeDieuqui afait renchainementderunivers, 
(f  et  qui ,  tout  puissant  par  lui-merne,  a  voulu,  pour 
«  etablir  1’ordre,  que  les  parties  d’un  si  grand  tout 
cc  dependissent  les  unes  des  autres;  ce  meme  Dieu  a 
«  voulu  aussi  que  le  cours  des  choses  humaines  eut 
«  sa  suite  et  ses  proportions ;  je  veux  dire  que  les 
u  hommes  et  les  nations  ont  eu  des  qualites  propor- 
«  tionnees  a  1’elevation a  laquelle  iis  etaient  destines; 
«  et  qu’a  la  reserve  de  certains  coups  extraordi- 
a  naires,  ou  Dieu  voulait  que  sa  main  parut  toute 
«  seule,  il  n  est  point  arrive  de  grand  changement 
u  qui  n’ait  eu  ses  causes  dans  les  siecles  prece- 
dents'.»  Scribere  potuisset  Polybius  quidquid  de 
romana  potentia,  de  reipublicae  incrementis  aut 
ruina  dixit;  eamdem  admiror  historice  intelligentiam 
eamdem  adhibitam  fidem  his  virtutibus  quibus  ci¬ 
vitates  in  altum  provehuntur.  Idem  ille  divini  recto¬ 
ris  praeco  magnificus,  qui  tam  facundo  sermone 
Deum  ubique  praesentem,  ubique  agentem  nuntiavit, 
hominum  labores,  actus,  conatus  fortissime  intelli- 
gere  valuit.  Quam  Polybii  et  Romanorum  histori¬ 
cam  doctrinam  primi  christiani  scriptores ,  Deo 


1  Discours  sur  VHist.  unwers.,  1 1 Ie  part.,  chap.  II. 

unice  intenti,  parum  curaverant,  repetit  novissimus 
ilie  ecclesiae  pater,  ita  ut  duas  doctrinas,  quas  initio 
hujus  disquisitionis  separatas  atque  sibi  adversantes 
vidimus,  hic  tandem  conciliare  potuerit,  et  ea  ne¬ 
cessario  occurrat  nostrae  hujus  scriptionis  conclusio, 
sane  perfectum  atque  absolutum  esse  illud  opus  in 
quo,  (quod  non  satis,  ut  nobis  videtur,  hactenus 
notatum  fuit,)  duae  illae  antiquitatis  et  christianae 
religionis  doctrinae  sibi  invicem  convenientissime 
auxilientur. 

